Fl QH DAKWAH 
DALAM AL-QURAN 


oleh 

Muhammad Haniff Hassan 

2003 




PENDAHULUAN 


Awal abad 21 ini menyaksikan Islam ibarat sedang diadili oleh masyarakat dunia. 
Walau pun sebelum ini pun Islam sering menerima tohmah dan hukuman, 
namun selepas peristiwa 91 1 , pencerobohan ke atas Afghanistan dan lraq, 
pengeboman di Bali, Riyadh dan Moroko serta penangkapan Jl di rantau ini 
menjadikan ‘perbicaraan’ ke atas Islam semakin gencar. 

Walau bagaimana pun, ‘perbicaraan’ yang sedang berlaku tidak sedikit menjejas 
arus kebangkitan Islam. Sebaliknya ia semakin menguatkan semangat ramai 
umat Islam untuk bangkit membela agamanya dan tidak mengurangkan pula 
arus kemasukan golongan bukan Muslim ke dalam agama ini. 

Sebagai reaksi dengan suasana dunia hari ini, arus kebangkitan Islam semakin 
deras. Kederasan arus ini telah menarik bersamanya, pelbagai anak muda 
Muslim untuk mencebur dalam usaha dakwah. 

Kebersamaan lebih ramai umat Islam dalam usaha dakwah adalah satu 
perkembangan yang positif. Namun, Islam menuntut umatnya untuk 
melaksanakan tugas dakwah ini dengan ilmu. Apatah lagi, medan dakwah hari 
ini merupakan satu medan yang sofistikated. la memerlukan disiplin ilmu 
tersendiri untuk menjayakannya dengan benar. 

Dua perkara penting sebagai bekal ilmu bagi aktivis dakwah; 

1. Menguasai ilmu yang dikenali sebagai Fiqh Dakwah. 

2. Memastikan Fiqh Dakwah yang dikuasai mempunyai sandaran dalam Al- 
Quran dan Sunnah 

Buku kecil yang dinamakan Fiqh Dakwah Dalam Al-Quran ini ditulis bukan 
bertujuan untuk membekalkan para pembacanya dengan ilmu dakwah yang 
komprehensif. 

la bertujuan untuk 

a. Mengajak para pembaca untuk melihat isu-isu yang berkaitan dengan 
dakwah di bawah bimbingan Al-Quran. Hal ini adalah kerana dakwah sebagai 
salah satu kewajiban agama tidak boleh dioperasikan tanpa mengambilkira 
petunjuk-petunjuk yang ada dalam Al-Quran, rujukan utama Islam. 

b. Dengan sentiasa melihat isu dakwah di bawah bimbingan Al-Quran akan 
mendekatkan diri pendakwah dengan Al-Quran. Ini merupakan elemen 
penting dalam pembentukan peribadi pendakwah kerana Al-Quranlah yang 
membezakan para pendakwah dengan aktivis sosial yang lain. 



c. Membimbing para pembaca untuk berfikir bersama ayat-ayat Al-Quran dan 
membina keupayaan untuk mengaitkannya dengan masalah kehidupan, 
khususnya masalah dakwah yang dihadapi. Terlalu banyak ayat A!-Quran 
yang menganjurkan umatnya untuk berfikir. Maka pendakwah tidak boleh 
dibentuk secara dogmatik. Pendakwah juga tidak boleh menyampaikan 
dakwahnya secara dogmatik. Maka budaya berfikir mengenai apa yang 
tersurat dan tersirat adalah penting. Tiada satu yang lebih penting bagi umat 
Islam untuk berfikir dengannya selain dari ayat-ayat Al-Quran yang mereka 
baca. 

Kandungan buku ini asalnya adalah tulisan yang ditulis secara mingguan oleh 
penulis dan dikirmkan kepada pelbagai kumpulan e-mail (mailing group). Sejajar 
dengan budaya pembaca e-mail, tulisan ini ditulis dengan memetik satu atau dua 
ayat dari Al-Quran sahaja. Ayat-ayat berkenaan diperjelaskan berdasarkan satu 
tema yang ada padanya. Dari tema itu, diambil beberapa pengajaran pula. 

Pendekatan berfokus ini hanyalah bertujuan untuk meringkaskan pembacaan 
sesuai dengan media yang digunakan. Pastinya setiap ayat itu mempunyai 
banyak lagi pengajaran dan isu yang dapat dihuraikan. Setelah membaca buku 
ini, diharapkan para pembaca dapat berusaha untuk berfikir akan apakah lagi 
pengajaran yang dapat diambil dari ayat-ayat berkenaan, bertanya kepada orang 
yang arif mengenai dapatannya dan berkongsi pula dengan yang lain. 

Tumpuan buku ini kepada Al-Quran bukanlah bermakna penulis menafikan 
peranan Sunnah bagi para pendakwah. InsyaAllah penulis akan menulis pula, 
dengan konsep yang sama, Fiqh Dakwah Dalam Sunnah. 

Buku ini amat sesuai dijadikan bahan perbincangan dan tazkirah dalam sesi-sesi 
perbincangan bagi aktivis dakwah. 

Semoga Allah taala menerima usaha ini sebagai amal soleh yang berterusan 
manfaatnya. 

Muhammad Haniff Hassan 
2003 

FIQH DAKWAH DALAM AL-QURAN 1 

MELAKUKAN DAKWAH DENGAN BERFIKIR DAN BERAMAL DENGAN 
KEJELASAN 

Allah berfirman yang bermaksud 

"Maka tatkala rasa takut telah hilang dari Ibrahim dan berita gembira telah 
datang kepadanya, dia pun bersoal jawab dengan (malaikat-malaikat) Kami 
tentang kaum Luth. Sesungguhnya Ibrahim itu benar-benar orang yang 
penyantun dan suka kembali. Hai Ibrahim, tinggalkanlah soal jawab ini, 
sesungguhnya telah datang ketetapan Tuhanmu, dan sesungguhnya mereka itu 
akan didatangi azab yang tidak dapat ditolak." (Hud : 74-76) 

Fiqh Da'wah 

1. Dakwah harus melahirkan da'i yang berfikir dan berkeyakinan diri untuk 
berhujah. 

2. Walau pun berhadapan dengan perintah Allah taala, ia tidak menghalang nabi 
Ibrahim untuk berhujah dan menyatakan pandangannya. 

3. Anak buah gerakan dakwah, tidak seharusnya mengikut arahan sahaja tetapi 
tetap berfikir dan taat dengan kejelasan, harus berani dan berkeyakinan untuk 
menyampaikan pandangan dan berhujah. 

4. Allah taala tidak menyalahkan atau mencela Ibrahim atas soalannya bahkan 
memuji beliau. Allah taala hanya memaklumkan bahawa walau pun ia 
mempunyai pandangan tetapi telah cukup tempoh yang diberi bagi kaum Lut 
sehingga mewajarkan azab ke atas mereka. 

5. Pemimpin haruslah memimpin du'at untuk berfikir dan beramal atas kejelasan 
bukan taat buta. 


6. Pemimpin haruslah berjiwa besar untuk bersedia menerima pandangan dan 
hujah dari pengikutnya. 



7. Dakwah bukan indoktrinasi bukan dogma dan cuci otak. 


Rujuk juga kisah nabi Ibrahim meminta Allah taala untuk menunjukkan 
kepadanya bagaimana Dia menghidupkan makhluk yang telah mati di Al- 
Baqarah : 260 

FIQH DAKWAH DALAM AL-OURAN 2 

DAKWAH HENDAKLAH MENGEMUKAKAN ALTERNATIF 


Allah taala berfirman yang bermaksud 

"Dan datanglah kepadanya kaumnya dengan bergegas-gegas. Dan sejak 
dahulu mereka selalu melakukan perbuatan-perbuatan yang keji. Lut 
berkata 'Hai kaumku, inilah puteri-puteri (negeri)ku mereka lebih suci bagimu, 
maka bertakwalah kepada Allah dan janganlah kamu mencemarkan (nama)ku 
terhadap tamuku ini. Tidak adakah di antaramu seorang yang berakal." (Hud : 

78) 

Fiqh Dakwah 

1. Nabi Lut bukan hanya menyalahkan kaumnya dan mengkritik kesalahan 
mereka tetapi mengemukakan alternatif bagi menyelesaikan masalah mereka 
dengan menawarkan anak perempuannya. 

2. Pendakwah bukan hanya mengkritik tetapi juga mengemukakan 
penyelesaian dan alternatif. 

3. Setengah ahli tafsir menyatakan puteri-puteri yang ditawarkan memang anak 
nabi Lut. Jika ini benar, maka ia menggambarkan tahap pengorbanan yang tinggi 
untuk dakwah - kesanggupan untuk menyerahkan anak-anak sendiri asal sahaja 
ia dapat mengubah perangai buruk umatnya. 

FIQH DAKWAH DALAM AL-OURAN 3 
USAHA UNTUK MELINDUNGI DAKWAH 

Allah taala berfirman yang bermaksud 

"Lut berkata Seandainya aku ada mempunyai kekuatan (untuk menolakmu) 
atau kalau aku dapat berlindung kepada keluarga yang kuat" (Hud : 80) 

"Mereka berkata Hai Syuaib, kami tidak mengerti apa yang kamu katakan 
itu dan sesungguhnya kami benar-benar melihat kamu seorang yang lemah di 
antara kami; kalau tidaklah kerana keluargamu tentulah kami telah merejam 
kamu, sedang kamu pun bukanlah orang yang berwibawa di sisi kami." (Hud : 



91) 

Fiqh Dakwah 

1. Lut berharap mempunyai sokongan keluarga yang kuat bagi menyokong 
dakwahnya. Kaum nabi Syuaib pula terhalang dari mengganggu beliau 
kerana keluarganya yang berada dibelakangnya. 

2. Gerakan dakwah pada ketika lemah hendaklah berusaha untuk membina 
sokongan dari sumber kekuatan atau tampuk kuasa bagi menjaga 
dakwahnya dari gangguan musuh dan menjaga para pendakwahnya. Tampuk 
kuasa ini boleh dalam bentuk naungan keluarga yang kuat atau individu atau 
kuasa lain. 

3. Adalah menjadi kebijaksanaan pendakwah untuk sentiasa mencari 
sumber kekuatan ini setiap masa dan memenangi sokongan mereka. 

4. Walaupun dakwah kita adalah benar dan dijanjikan bantuan Allah 

yang maha agung, tapi ia tidak bermakna kita harus berdiam diri dari berusaha 
untuk menjaga keamanan dakwah dan pendakwah. 

5. Hakikat ini ditunjukkan juga oleh Rasulullah s.a.w yang sentiasa 
membina kekuatan bagi menjaga dakwahnya dengan berlindung di bawah Abu 
Talib, keluarganya Bani Hashim, berlindung di bawah kabilah ketika pulang 
dari Taif dan memerintah sahabatnya untuk berlindung di Habsyah. 

6. Walau bagaimana pun, perlulah dipastikan bahawa perlindungan ini 
diterima dari elemen yang boleh dipercayai (tidak semestinya muslim) dan tidak 
menggadaikan prinsip Islam. 

KEPENTINGAN KEPEKAAN TERHADAP PERSEKITARAN DAKWAH & 
PERKEMBANGAN SEMASA 

Allah taala berfirman yang bermaksud 

"Alif Laam Miim. Telah dikalahkan bangsa Rumawi. Di negeri yang 
terdekat, dan mereka sesudah dikalahkan itu akan menang. Dalam beberapa 
tahun (lagi). Bgai Aliahlah urusan sebelum dan sesudah (mereka menang). Dan 
di hari (kemenangan bangsa Rumawi) itu bergembiralah orang-orang yang 
beriman. Kerana pertolongan Allah, Dia menolong siapa yang dikehendakiNya. 
Dan Dialah Yang maha Perkasa lagi Maha Penyayang." (Ar-Rum : 1-5) 

Fiqh Dakwah 

1. Islam menganjurkan kepekaan terhadap isu dan perkembangan semasa. 



Dalam keadaan teknologi dan sistem komunikasi yang tidak canggih, 

Rasulullah tetap mengambil tahu akan peristiwa yang berlaku di tempat lain. 
Pendakwah adalah kelompok yang paling utama untuk bersifat peka terhadap 
isu semasa. 

2. Kita bukan hanya mengambil berat akan apa yang berlaku terhadap umat 
Islam tetapi juga terhadap umat lain kerana Rasulullah s.a.w mengambil berat 
terhadap nasib bangsa Rumawi. 

3. Simpati kita terhadap nasib buruk bukan hanya kepada umat Islam 
tetapi juga umat lain. 

4. Bersimpati dan menyokong musuh yang lebih ringan mudaratnya adalah 
dibenarkan asalkan sahaja tidak menyebabkan mudarat yang lebih besar. 
Rasulullah s.a.w bersimpati terhadap bangsa Rumawi yang bukan Islam kerana 
sebagai penganut agama Kristian mereka lebih dekat dengan Islam dari bangsa 
Parsi yang beragama Majusi. 

5. Pendakwah haruslah bijak untuk mengenalpasti golongan bukan Islam, yang 
mana seperti Majusi dan yang mana seperti Rumawi dalam konteks yang 
dihadapinya kerana orang bukan Islam bukan semuanya sedarjat. 

6. Pendakwah haruslah sentiasa dinamik dalam melayani golongan bukan Islam. 
Musuh hari ini tidak semestinya menjadi musuh akan datang. Memberi sokongan 
hari ini tidak semestinya memberi sokongan berterusan pada masa akan datang 
kerana walau pun Rasulullah pernah bersimpati kepada bangsa Rumawi tetapi 
apabila kedaan telah berubah, ia memerangi mereka sebagaimana yang berlaku 
dalam Perang Mu'tah dan Tabuk. 

DAKWAH IALAH SERUAN KEPADA BERFIKIR & IMAN ATAS DASAR ILMU 

Allah taala berfirman yang bermaksud 

"Dan sesungguhnya telah Kami anugerahkan kepada Ibrahim hidayah 
Kebenaran sebelum (Musa dan Harun), dan adalah Kami mengetahui 
(keadaan)nya. (Ingatlah) ketika Ibrahim berkata kepada bapanya dan kaumnya 
'Patung-patung apakah ini yang kamu tekun beribadah kepadanya?'. Mereka 
menjawab 'Kami mendapati bapa-bapa kami menyembahnya'. Ibrahim berkata 
'Sesungguhnya kamu dan bapamu berada dalam kesesatan yang nyata'." (Al- 
Anbiyaa' : 52 - 54) 

Fiqh Dakwah 

1. Perbuatan nabi Ibrahim a. s bertanya kepada bapanya mengajar pendakwah 
bahawa walau pun kita tahu akan kebatilan sesuatu perbuatan dan meyakini 



kebenaran ajaran kita tetapi kita hendaklah memberi peluang kepada sasaran 
dakwah kita untuk menjelaskan perbuatan dan kepercayaannya. Inilah contoh 
yang ditunjukkan oleh nabi Ibrahim a. s mengenai dakwah dengan hikmah, 
contoh yang baik dan perdebatan yang ihsan. Kebenaran dakwah kita bukan 
satu lesen untuk kita terus menyerang sesuatu perbuatan atau kepercayaan 
tanpa memberi peluang kepadanya untuk menyampaikan hujah. Jangan sampai 
keyakinan kita kepada kebenaran dakwah pula menafikan hak orang lain untuk 
berhujah dengan kita. Sesungguhnya Islam membenci kuku besi dan dakwah 
tidak tertegak secara kuku besi. 

2. Melakukan sesuatu perbuatan hanya berdasarkan ikut-ikut (taqlid) sahaja 
adalah dikeji dalam Islam. Walau pun, ayat ini bercakap mengenai orang bukan 
Islam tetapi hukumnya umum kepada semua hatta dalam mengamalkan Islam 
sekali pun. Maka sebab itu ulama mengeji taqlid. Siapa yang menunaikan solat 
semata-mata hanya kerana ikut-ikut (taqlid) sahaja, walau pun solatnya sah, 
tetapi perbuatannya itu dicela oleh agama kerana Islam harus diamalkan atas 
ilmu dan keyakinan. Begitulah juga dalam dakwah, ia tidak boleh dilaksanakan 
atas ikut-ikut (taqlid). Sesiapa yang merasa bangga bersama dengan kumpulan 
dakwah (Perdaus, Pergas, Darul, Muhammadiyah) tetapi tidak mempunyai ilmu 
mengenai fikrah, wawasan dan pegangannya, sesungguhnya dia telah tertipu. 
Lebih buruk lagi jika dia memandang rendah orang lain kerana 'kejahiliyahan' 
mereka. 

MENGAMBIL KIRA PERSEPSI UMUM 

Allah taala berfirman yang bermaksud 

"Mereka berkata 'Sesugguhnya jika kita telah kembali (dari Perang Bani 
Mustaliq) ke Madinah, benar-benar orang yang kuat (Abdullah b Ubai dan 
kelompoknya) akan mengusir orang-orang yang lemah (Rasulullah s. a. w dan 
sahabat-sahabatnya)'. Padahal segala kemulian itu kepunyaan Allah, RasulNya 
dan orang-orang beriman tetapi orang-orang unafiq itu tidak mengetahui." 
(Al-Munafiqun : 7) 

Kata-kata di atas adalah tukilan dari kata-kata Abdullah b Ubai b Salul (ketua 
golongan Munafiqin) ketika dalam perjalanan pulang ke Madinah dari Perang 
Bani Mustaliq. Apabila kata-kata ini dilaporkan kepada Rasulullah s.a.w oleh 
sahabat yang mendengarnya, Umar r. a mencadangkan agar Abdullah b Ubai b 
Salul dibunuh sahaja. Rasulullah s.a.w melarangnya dengan kata-kata "Aku tidak 
mahu orang berkata Muhammad membunuh sahabatnya sendiri." 

Rujuk sebab turun ayat ini dalam buku tafsir. 

Fiqh Dakwah 



1. Memberi pertimbangan terhadap pandangan manusia dan masyarakat 
terhadap tindakan kita adalah wajar dan pernah menjadi pertimbangan 
Rasulullah s.a.w sebagai sebahagian dari kebijaksanaan dalam melakukan 
dakwah. 


2. Walau pun pertimbangan ini tidak wajib, tetapi kepentingannya bergantung 
dengan kecil atau besar maslahat yang perlu dijaga dalam mengambil kira 
pandangan orang lain. Semakin besar mudarat, jika tidak mengambil kira 
pandangan masyarakat, semakin penting pertimbangan terhadapnya. 

3. Walau pun dakwah seharusnya bersifat mengislah (merubah) dan tidak 
konformis (conformist) tetapi mengabaikan sama sekali pandangan masyarakat 
terhadap tindakan kita adalah tidak wajar. Yang seperti itu, adalah pendakwah 
kepala batu dan egois. 

4. Sememangnya usaha dakwah tidak akan mampu untuk menjadikan semua 
pihak gembira dengan kita, maka sebab itu kita memerlukan bimbingan Allah 
taala dalam membuat pertimbangan seperti ini - bila perlu meraikan pandangan 
masyarakat dan bila tidak perlu. Untuk itu, hubungan yang rapat dengan Allah 
taala, doa yang berterusan, istikharah dalam membuat keputusan dan bersyura 
adalah satu keperluan bagi pendakwah. 

DASAR DALAM MEMBANGUN IMEJ GERAKAN DAKWAH 

Allah taala berfirman yang bermaksud 

"Jika kamu menampakkan sedekah(mu), maka itu adalah baik sekali. Dan jika 
kamu menyembunyikannya dan kamu berikan kepada orang-orang faqir, maka 
menyembunyikannya itu lebih baik bagimu. Dan Allah akan menghapuskan dari 
kamu sebahagian kesalahan-kesalahanmu, dan Allah mengetahui apa yang 
kamu kerjakan." (Al-Baqarah : 271) 

Fiqh Dakwah 

1. Allah taala menganjurkan kita menyembunyikan sedekah / amal dakwah 
kita. Namun Allah taala juga membenarkan kita untuk menampakkannya. Yang 
demikian itu, dikatakan oleh para ulama, dalam situasi yang boleh menarik 
orang untuk mencontohi perbuatan kita, bergabung dalam kerja dakwah dan 
mencapai maslahat-maslahat dakwah yang penting. 

2. Oleh itu, tidak semua usaha dakwah yang ditonjol-tonjolkan itu tercela 
atau dianggap sebagai menyeleweng dari jalan dakwah. 


3. Tidak dinafikan bahawa riya' itu adalah satu perkara yang halus yang 
boleh menyelinap dalam hati pendakwah, namun tidaklah wajar untuk sesiapa 



menghukum individu atau organisasi dakwah yang menonjolkan kerja 
dakwahnya dengan hukuman yang negatif kecuali dia mempunyai bukti terhadap 
niat atau tujuan yang jahat. Asalnya kita dituntut untuk berbaik sangka dan 
menghukum mengikut apa yang zahir sahaja kerana tiada yang mengetahui hati 
seseorang kecuali Allah taala. 

4. Walau bagaimana pun, tidak salah untuk kita saling memberi peringatan dan 
menasihat kerana agama adalah nasihat. Cuma, di sana jelas berbeza antara 
memberi nasihat dengan menghukum. 

5. Perlu juga dibezakan antara menonjolkan individu yang melakukan dakwah 
dan mempromosi organisasi dakwah kerana mempromosi organisasi tidak 
bermakna mempromosi mana-mana individu. Riya' pula wujud dalam diri individu 
bukan organisasi. Walau pun mempromosi organisasi boleh juga menimbulkan 
riya' di kalangan individu dalam organisasi itu tetapi risikonya tidaklah 
sebesar mempromosi individu, maka berbezalah juga hukumnya. 

MANUSIA BERBEZA-BEZA, SETIAP SATU ADA HUKUMNYA 

Allah taala berfirman yang bermaksud 

"Sesungguhnya orang-orang yang beriman dan berhijrah serta berjihad dengan 
harta dan jiwanya pada jalan Allah dan orang-orang yang memberikan tempat 
kediaman dan pertolongan (kepada orang-orang Muhajirin), mereka itu satu 
sama lain lindung-melindungi. Dan terhadap (terhadap) orang-orang yang 
beriman, tetapi belum berhijrah, maka tidak ada kewajiban sedikit pun atasmu 
melindungi mereka, sebelum mereka berhijrah. (Akan tetapi) jika mereka 
meminta pertolongan kepada mu dalam (urusan pembelaan) agama, maka kamu 
wajib memberikan pertolongan kecuali terhadap kaum yang telah ada perjanjian 
antara kamu dnegan mereka. Dan Allah Maha Mengetahui apa yang kamu 
kerjakan. 

Dan orang-orang yang beriman dan berhijrah serta berjihad, dan orang-orang 
yang memberi tempat kediaman dan memberi pertolongan (kepada orang-orang 
Muhajirin), mereka itulah orang-orang yang benar-benar beriman. Mereka 
memperoleh keampunan dan rezeki (nikmat) yang mulia. 

Dan orang-orang yang beriman sesudah itu, kemudian berhijrah dan berjihad 
bersamamu, maka orang-orang golonganmu juga (juga). Orang-orang yang 
mempunyai kerabat itu sebahagiannya lebih berhak terhadap sesamanya 
(daripada yang bukan kerabat) di dalam Kitab Allah. Sesungguhnya Allah Maha 
Mengetahui segala sesuatu." (Al-Anfaal : 72, 74 & 75) 


Fiqh Dakwah 



1. Allah taala menyebut beberapa kelompok orang beriman dalam kumpulan 
ayat ini 

a. mereka yang beriman, berhijrah bersama nabi dan berjihad. 

b. mereka yang memberi perlindungan kepada mereka yang berhijrah. 

c. mereka yang tidak dapat berhijrah. 

d. mereka yang berhijrah dan berjihad terkemudian. 

e. mereka yang beriman dan mempunyai hubugan kerabat. 

2. Setiap satu dari kelompok ini, Allah menyatakan kelebihan, hak dan 
tangungjawab masing-masing atau mempunyai hukum yang berbeza-beza. 

3. Ini mengajar pendakwah akan kepentingan untuk sentiasa melihat manusia 
sebagai kelompok-kelompok tertentu (human segmentation) yang setiap satu 
mempunyai karakteristik yang berbeza dan perlu dilayan dan diberi hukum yang 
berbeza. 

4. Ini sekali lagi mengingatkan kita bahawa hukum alam kehidupan manusia 
ialah mereka bukan makhluk yang homogenous - serupa dalam semua perkara. 
Pendakwah haruslah sentiasa meraikan hakikat ini dalam berinteraksi dengan 
manusia. Orang beriman itu berbagai-bagai kedudukan dan orang kafir juga 
berbagai-bagai kedudukannya. 

5. Kegagalan untuk memahami hakikat ini boleh menatijahkan pelaksanaan 
dakwah yang tidak berkesan bahkan boleh menimbulkan kemudaratan. 
Begitulah juga dalam memberi hukum secara pukul rata (generalisation). la 
boleh menatijahkan hukum yang tidak wajar bagi sekelompok manusia. 

6. Allah taala meraikan dan menerima semua orang beriman dalam keadaan 
perbezaan sumbangan dan peranan mereka, maka wajarlah pendakwah 
mencontohiNya. 

7. Dengan ini, gerakan dakwah haruslah mengambil iktibar bahawa dakwah 
haruslah bersifat inklusif - menerima sesiapa sahaja yang mahu beriman dan 
memainkan peranan dan meletakkan mereka ditempat yang sesuai, bukan 
ekslusif - mengkhusus hanya kepada kelompok tertentu sahaja. Lebih buruk 
lagi, jika gerakan dakwah secara sedar sentiasa berusaha menyisih 
(marginalising) orang lain. 

8. Dakwah kita ialah menyeru kepada Islam yang hakiki dan meraikan 
kepelbagaian yang mungkin lahir darinya. Kita tidak menyeru manusia untuk 
hanya menjadi Umar (seorang yang berani) atau Abu Bakar (seorang yang taat 
tanpa berbelah bahagi) atau Abu Zar (seorang yang zuhud) atau Abdul Rahman 
b Auf (ahli niaga yang jutawan) tetapi sesiapa yang ingin menjadi seperti 
Umar, silakan dan siapa yang ingin menjadi Abu Zar, silakan dan sesiapa yang 
ingin menjadi Abdul Rahman b Auf, silakan. Asal sahaja, tidak menjadi Abu 



Jahal, Abu Lahab, Firaun atau Namrud. 


FIQH DAKWAH DALAM AL-QURAN 9 

MENGUTAMAKAN PROSES YANG AMAN DALAM DAKWAH 

Allah taala berfirman yang bermaksud 

"Dan jika mereka condong kepada perdamaian, maka condonglah kepadanya 
dan bertawakkallah kepada Allah. Sesungguhnya Dialah Yang Maha Mendengar 
lagi Maha Mengetahui. Dan jika mereka bermaksud hendak menipumu, 
sesungguhnya cukuplah Allah (menjadi pelindungmu). Dialah yang 
memperkuatmu dengan pertolonganNya dan dengan orang-orang beriman." (Al- 
Anfal : 61-62) 

Fiqh Dakwah 

1. Dakwah adalah lebih utama untuk dilaksanakan dalam suasana aman. 

Kaedah dakwah yang aman adalah lebih diutamakan dari kekerasan. 

2. Namun ini bukan bermaksud bahawa jihad itu tidak perlu atau orang yang 
berdakwah secara aman lebih utama dari para mujahidin. Yang dimaksudkan 
ialah jihad ada tempat dan masanya dan dakwah secara aman ada tempat dan 
masanya. Dalam keadaan yang dakwah secara aman masih luas (abundance) 
dan memungkinkan, maka ia adalah lebih utama kerana ia lebih sesuai dengan 
fitrah manusia. Para mujahidin di medan jihad yang tulen tetap lebih mulia 
kerana firman Allah taala di An-Nisaa' : 95. 

3. Hakikat ini disokong oleh peristiwa Perjanjian Hudaibiyah dan kesannya. 
Sejarah mencatat bahawa jumlah kemasukan Islam selepas Perjanjian 
Hudaibiyah lebih ramai dari jumlah keseluruhan yang masuk Islam sebelum 
perjanjian. Sejarah juga membuktikan bahawa kaedah dakwah secara aman 
adalah juga berkesan seperti yang berlaku ke atas masyarakat Madinah, rantau 
Melayu dan banyak bumi yang lain. 

4. Dakwah juga haruslah sentiasa mengambil kira faktor Allah taala dalam 
memastikan kejayaannya dan menggarap sokongan orang-orang beriman. 
Namun Allah taala menyebut kebergantungan kepada Allah taala dahulu 
sebelum sokongan dari orang-orang beriman. Yang dimaksudkan dengan faktor 
Allah taala ialah untuk mendapatkan bantuan dan keberkatanNya melalui 
taqarrub yang berterusan. 

5. Kebergantungan pendakwah kepada Allah taala menjadikan dia lebih 
istiqamah bagi memenuhi maslahat yang lebih utama bagi dakwah kerana ia 
tidak melaksanakan dakwah kerana kewujudan individu tertentu atau 
kawan-kawannya. Di mana ada maslahat besar untuk dakwah, di situ kita 
berusaha memainkan peranan, walau pun harus bersendirian kerana cukuplah 



bagi kita Allah taala sebagai tempat bergantung. 


FIQH DAKWAH DALAM AL-QURAN 10 

MENANGGAPI KEINGKARAN YANG WUJUD DALAM LINGKUNGAN 
SENDIRI 

Allah taala berfirman yang bermaksud 

"Allah membuat isteri Nabi Nuh dan isteri Nabi Luth perumpamaan bagi 
orang-orang kafir. Keduanya berada di bawah pengawasan dua orang hamba 
yang soleh di antara hamba-hamba Kami, lalu kedua isteri itu berkhianat kepada 
kedua suaminya, maka kedua suaminya itu tiada dapat membantu mereka 
sedikitpun dari (siksa) Allah, dan dikatakan (kepada keduanya)'Masuklah ke 
neraka bersama orang-orang yang masuk (neraka)'." (At-Tahrim : 10) 

Fiqh Dakwah 

1 . Keimanan bukan sesuatu yang boleh diwarisi. Menjadi isteri / anak seorang 
nabi atau lahir dalam keluarga ulama dan pendakwah semata-mata tidak 
menjamin kejayaan dan kesolehan seseorang. Oleh itu, didiklah anak / isteri 
kita untuk menjadikan mereka soleh dan menjayakan perjuangan ini kerana 
kesolehan dan perjuangan kita tidak diwarisi melalui pertalian darah. 

2. Mempunyai ahli keluarga yang tidak mengamalkan Islam semata-mata bukan 
alasan untuk mencacatkan kewibawaan dan keperibadian seorang pendakwah. 
Kecelaan terhadap pendakwah berkenaan ialah apabila ia tidak berusaha 
sedaya upaya untuk berdakwah dengan keluarganya yang sedemikian atau ia 
mengambil mudah dan redha terhadap kemungkaran berkenaan kerana Nabi 
Nuh dan Nabi Luth tidak sedikit pun dicela keperibadiannya atas keingkaran 
isteri mereka. Oleh itu, jangan cepat menghukum individu yang wujud di 
kalangan ahli keluarganya yang tidak beriltizam dengan Islam kerana mungkin ia 
seperti Nabi Nuh, yang lebih mulia dari kita. 

3. Allah taala ingin mencuba manusia dengan pelbagai bentuk ujian. Antara 
ujian itu ialah mewujudkan ahli keluarga yang tidak beriltizam dengan Islam. 
Sesiapa yang ditaqdirkan sedemikian, janganlah berputus asa. Sebaliknya 
hendaklah berusaha dan terus berusaha. Kesabaran atas usaha yang 
berterusan itu menatijahkan pahala. Mungkin juga Allah taala mahu memberi 
peluang untuk merapatkan martabat dirinya kepada martabat Nabi Nuh dan Luth. 

4. Sesungguhnya seseorang tidak dihisab atas keingkaran orang lain. 
Sesungguhnya seseorang itu hanya dituntut untuk berusaha sedaya upaya, 
sedangkan natijah dan hidayah hanyalah ketentuan Allah taala semata-mata. 

MEMANFAATKAN ANASIR SOLEH DALAM LINGKUNGAN JAHILIYAH 

Allah taala berfirman yang bermaksud 

"Dan Allah membuat isteri Fir'aun perumpamaan bagi orang-orang yang 
beriman, ketika ia berkata 'Ya Tuhanku, bangunkanlah untukku sebuah rumah di 
sisiMu dalam syurga dan selamatkanlah aku dari Fir'aun dan perbuatannya dan 
selamatkanlah aku dari kaum yang zalim’." (At-Tahrim : 1 1) 

"Dan seorang lelaki yang beriman di antara pengikut-pengikut Fir'aun yang 
menyembunyikan imannya berkata 'Apakah kamu akan membunuh seorang 
lelaki kerana dia menyatakan Tuhanku ialah Allah padahal dia telah datang 
kepadamu dengan membawa keterangan-keterangan dari Tuhanmu. Dan jika ia 
seorang pendusta maka dialah yang menanggung (dosa) dustanya itu; dan jika 
ia seorang yang benar nescaya sebahagian (bencana) yang diancamkannya 
kepadamu akan menimpamu' Sesungguhnya Allah tidak menunjuki orang-orang 
yang melampaui batas lagi pendusta." (Al-Mukmin /Ghafir : 28) 

Fiqh Dakwah 

1 . Berlatarbelakang keluarga yang fasiq dan zalim, tidak bermakna seseorang 
itu tidak berkemungkinan untuk mendapat hidayah dan menjadi anasir yang baik 
bagi dakwah. Oleh itu, jangan sekali-sekali menyisihkan individu yang datang 
dari keluarga sedemikian dari usaha dakwah. 

2. Sesiapa yang hidup di tengah-tengah keluarga atau persekitaran yang fasiq 
dan jahat, janganlah berputus asa dan kecewa atas keadaan yang dihadapinya. 

3. Di tengah-tengah kefasiqan, mungkin ada anasir baik yang boleh menjadi 
aset bagi dakwah. Sejarah akan sentiasa berulang. Manusia seperti isteri 
Fir'aun dan lelaki dalam ayat kedua akan sentiasa wujud sepanjang zaman. 

Oleh itu, adalah menjadi kebijaksanaan pendakwah untuk mencari dan 
memanfaatkan mereka. Namun ini tidak akan dapat dilakukan jika pendakwah 
terikat dengan mentaliti 'judgmental' atau bersifat menyisih. 

4. Kewujudan individu di tengah kefasiqan bukan alasan untuk mencela mereka. 
Yang penting ialah bagaimana kita merangkul dia dalam usaha dakwah dan 
bagaimana dia dengan keterbatasan yang ada masih dapat menyumbang untuk 
dakwah. Allah taala tidak membebankan seseorang lebih dari kemampuannya. 

5. Anasir yang soleh di tengah kefasiqan ada manfaat dan peranannya dalam 
dakwah. Jangan disisih mereka itu. 

6. Walau pun berada di tengah kefasiqan mempunyai peranan dalam dakwah 
tetapi jangan lupa akan peringatan Aliah taala dalam surah Fiud : 1 13. 



FIQH DAKWAH DALAM AL-OURAN 12 
NILAI KEPIMPINAN DALAM AL-FATIHAH 


Allah taala berfirman yang bermaksud 

"Dengan nama Allah yang maha pengasih lagi maha penyayang" 

"Segala puji bagi Allah taala, Tuhan semesta alam. Maha pengasih lagi maha 
penyayang. Yang menguasai, hari pembalasan. Hanya kepada Engkau kami 
menyembah dan hanya kepada Engkau kami memohon pertolongan. Tunjukilah 
kami jalan yang lurus. Jalan orang-orang yang telah Engkau anugerahkan nikmat 
kepada mereka dan bukan (jalan) mereka yang dimurkai dan bukan pula (jalan) 
mereka yang sesat." (Al-Fatihah : 1 - 7) 

Fiqh Dakwah 

1 . Allah taala menyatakan sifat pengasih dan penyayang bagi Dia dahulu 
sebelum sifat kekuasaan. Begitulan para pendakwah/pemimpin, ia harus 
mengutamakan sifat pengasih dan penyayang sebelum menonjolkan aspek 
kekuasaan yang ada padanya. 

2. Allah taala bukan sekadar menuntut manusia agar beribadah (taat) 
kepadaNya tetapi juga terbuka untuk menerima aduan hamba-hambaNya. 
Bahkan dalam pelbagai hadits, Allah taala merasa gembira jika hamba- 
hambaNya meminta kepadaNya. Demikianlah pendakwah/pemimpin, dia bukan 
hanya menuntut atau mengharap orang untuk mendengar seruannya atau 
laksanakan ajarannya tetapi juga haruslah bersedia untuk mendengar rintihan 
dan masalah mad'uunya atau berkhidmat untuk mereka. 

3. Sesiapa pun yang memainkan peranan sebagai pemimpin khususnya para 
pendakwah, dia memikul tangungjawab untuk membimbing pengikutnya ke jalan 
yang lurus. Pendakwah/pemimpin bukan hanya mempunyai hak (ditaati, 
dihormati, kekuasaan) tetapi juga tanggungjawab (pengasih, berkhidmat kepada 
orang lain, membimbing ke jalan yang benar). 

4. Allah taala mengajar kita agar mengikuti jalan orang yang baik dan juga 
menjauhi jalan orang yang jahat. Demikianlah juga pendakwah/pemimpin bukan 
hanya menunjukkan kebaikan tetapi juga menunjukkan apa dia kejahatan. 

FIQH DAKWAH DALAM AL-OURAN 13 
KEUNIVERSALAN SIFAT RAHMAT ISLAM 

Firman Allah taala yang bermaksud 

" dan sekiranya Allah tidak menolak (keganasan) sebahagian manusia 



dengan sebahagian yang lain, tentulah telah dirobohkan biara-biara Nasrani, 
gereja-gereja, rumah-rumah ibadat Yahudi dan masjid-masjid, yang di dalamnya 
banyak disebut nama Allah. Sesungguhnya Allah pasti akan menolong orang 
yang menolong (agama)Nya. Sesunguhnya Allah benar-benar Maha Kuat lagi 
Maha Perkasa." (Ai-Haj : 40) 

Fiqh Dakwah 

1. Sebahagian dari sunnah alam ini ialah Allah akan membangkitkan sekelompok 
manusia bagi menolak keganasan manusia yang lain. 

2. Umat Islam diajar bukan hanya untuk membela sesama umat Islam tetapi juga 
membela umat dari agama lain jika mereka dizalimi. Ini boleh difahami dari 
pernyataan biara, geraja, rumah ibadat Yahudi bersama dengan masjid dari 
dirobohkan oleh keganasan sebahagian manusia. 

3. Jika ada sekelompok penganut agama lain yang dizalimi dan ditindas, umat 
Islam adalah lebih utama untuk bangkit membela mereka, menyuarakan suara 
mereka dan membebaskan mereka dari kezaliman itu. Itulah semangat yang 
ditunjukkan oleh para sahabat apabila mereka maju ke segenap ceruk negeri 
Rum dan Parsi, bagi membebaskan rakyat dari kezaliman pemerintah. 

4. Allah taala bukan hanya akan membantu kita dalam membela agama Islam 
tetapi juga agama lain yang ditindas, kerana membela penganut agama lain 
dari penindasan itu sebahagian dari ajaran Islam. 

5. Walau pun Islam tidak sependapat dengan akidah agama lain tetapi Islam 
menghormati kehidupan beragama. 

6. Apabila Islam menganjurkan kita memelihara rumah ibadat dari dimusnahkan, 
ia menunjukkan bahawa rumah ibadat dan hidup beragama mempunyai peranan 
yang positif dalam kehidupan manusia serta sosial. Mereka yang beragama 
dengan erti yang sebenar dan jujur lebih baik dari tidak beragama. 

7. Jika ada sekelompok manusia bukan Islam yang bangkit menentang 
kezaliman, dalam erti kata sebenar, adalah wajar umat Islam bersama dalam 
usaha melawan kezaliman itu berdasarkan erti umum ayat. Sebagai contoh, 
sekelompok penganut Kristian Katolik dizalimi oleh penganut ajaran Kristian dari 
mazhab lain. Lalu diputuskan oleh PBB agar dikirim pasukan pengaman bagi 
menghentikan pertikaian dan kezaliman. Jika kezaliman itu benar terbukti, 
wajarlah negara Islam untuk terlibat sebagai sebahagian dari pasukan 
berkenaan walau pun ia diketuai oleh ketua yang bukan Islam. 


FIQH DAKWAH DALAM AL-OURAN 14 

WAJIB MENGHORMATI KEYAKINAN ORANG LAIN 



Allah taala berfirman yang bermaksud 


"Dan janganlah kamu memaki sembahan-sembahan yang mereka sembah 
selain Allah, kerana nanti (mereka) akan memaki Allah dengan melampaui batas 
tanpa pengetahuan. Demikianlah Kami jadikan setiap umat menganggap baik 
pekerjaan mereka. Kemudian kepada Tuhan merekalah, tempat kembali mereka 
lalu Dia memberitahukan mereka apa yang dahulu mereka kerjakan." (Al-An'aam 
: 108) 

Fiqh Dakwah 

1. Islam menganjurkan sikap hormat terhadap kepercayaan dan amalan agama 
lain. Walau pun, kita meyakini kebenaran agama kita dan keagungan Allah taala, 
namun ia bukan satu alasan untuk kita memperlekeh, mempersenda dan 
mempermainkan tuhan atau amalan atau kepercayaan penganut agama lain 
seperti mentertawakan kepercayaan Hantu Lapar masyarakat Cina atau 
mempersendakan rupa bentuk patung sembahan agama Hindu. Perbuatan 
sedemikian bukan hanya melanggar tata susila masyarakat umum tetapi juga 
menyebabkan orang lain akan memaki hamun Allah taala dan Islam pula. 

2. Jika kita tidak suka orang lain mempermainkan agama kita, adalah satu 
kejahilan jika kita pula mempermainkan agama orang lain. Mempermainkan 
agama lain adalah satu dosa kerana melanggar perintah Allah taala. 

3. Dalam proses 'inter religious/culture engagement', tidak perlu bersifat 
apologetik atau bermanis mulut dengan mengatakan semua agama adalah sama 
atau mengharapkan orang lain berpandangan sedemikian. Allah taala engatakan 
'Demikianlah Kami jadikan setiap umat menganggap baik pekerjaan mereka ' 
yang bermaksud keyakinan setiap penganut agama bahawa agama mereka 
adalah benar dari yang lain adalah satu perkara yang wajar dan lumrah. Kita 
tidak perlu merasa marah terhadap orang Kristian yang mengatakan agama 
Kristian ialah agama sebenar dan yang betul kerana kita juga berkeyakinan 
sedemikian. 

4. Asas pada keharmonian kehidupan beragama dan dialog antara agama bukan 
terletak pada pengiktirafan terhadap persamaan darjat semua agama tetapi pada 
keupayaan untuk menghormati dan bertoleransi terhadap agama lain walau 

pun kita meyakini kebenaran agama kita. 

KUALITI & KUANUTI DALAM DAKWAH 

Allah taala berfirman yang bermaksud 

"Berapa banyak terjadi golongan yang sedikit dapat mengalahkan golongan yang 
banyak dengan izin Allah dan Allah bersama orang-orang yang sabar." 



(Al-Baqarah : 249) 

Fiqh Dakwah 

1. Kemenangan bukan milik kelompok yang ramai semata-mata. Jumlah yang 
sedikit, jangan mematahkan semangat dan jangan dijadikan alasan untuk tidak 
berusaha. Pendakwah tidak seharusnya meletakkan pergantungan pada jumlah 
dan angka kerana pergantungan kita hanya kepada Allah semata-mata. 

2. Islam menekankan kualiti dalam semua aspek. Kualiti lebih utama dari kuantiti. 

3. Namun, segala yang di atas, jangan menjadikan pendakwah berpada dengan 
jumlah tertentu dalam kumpulannya atau berpuashati dengan jumlah yang dia 
ada atau memandang remeh terhadap usaha meningkatkan kuantiti dalam kerja 
dakwah. 

4. Hal ini adalah kerana Islam juga memberi penekanan kepada aspek kuantiti. 
Rasulullah s.a.w secara jelas menganjurkan umatnya agar membanyakkan 
zuriat. Nabi Sulaiman membina kekuatan yang meliputi aspek kuantiti, bukan 
hanya terhad kepada manusia tetapi juga meliputi jin dan binatang-binatang 
dalam tenteranya. Sirah Rasulullah sendiri menunjukkan bahawa, walau pun 
kemenangan tidak semesti bersama dengan kumpulan yang ramai, tetapi jumlah 
tentera yang bersamanya sentiasa meningkat dari satu peperangan ke satu 
peperangan - Badr : 313 tentera, Uhud 700 tentera dan kemuncaknya 
Penaklukan Mekah : 10,000 tentera. 

5. Islam menyuruh kita menyediakan kekuatan. Oleh kerana pada kuantiti itu 
terdapat kekuatan, maka kuantiti juga dituntut. Peningkatan kuantiti juga 
merupakan indikasi kepada keberkesanan dakwah kita. 

6. Pendakwah yang hanya berpada dan selesa dengan jumlah tertentu sahaja 
adalah pendakwah yang malas dan tertipu. 

JIKA MERAJUK DI JALAN DAKWAH... 

Allah taala berfirman yang bermaksud 

"Sesungguhnya Yunus benar-benar salah seorang rasul, (ingatlah) Ketika ia 
lari, ke kapal penuh muatan. Kemudian ia ikut berundi lalu dia termasuk 
orang-orang yang kalah dalam undian. Maka ia ditelan oleh ikan besar dalam 
keadaan tercela. Maka kalau sekiranya dia tidak termasuk orang-orang yang 
banyak mengingat Allah. Nescaya dia akan tetap tinggal di perut ikan itu 
sampai hari berbangkit." (As-Shaaffaat : 139 - 144) 


Fiqh Dakwah 



1 . Ayat ini menceritakan kisah nabi Yunus yang meninggalkan kaumnya kerana 
kedegilan mereka. Di sebabkan nabi Yunus 'lari' dari kaumnya, Allah taala 
'menghukum' dia dengan ditelan oleh ikan. 

2. Melarikan diri dari medan dakwah semata-mata kerana mengikut perasaan 
tanpa pertimbangan terhadap maslahat adalah satu perbuatan yang boleh 
menarik kemurkaan Allah taala. Allah taala telah menyatakan bahawa sunnah 
dakwah ini akan penuh dengan kesukaran. Adalah menjadi kewajiban atas para 
pendakwah untuk memahami sunnah ini dan bersabar. Melarikan diri atau 
merajuk adalah petanda putus asa dan tidak disukai oleh Allah taala. 

3. Adalah penting bagi pendakwah untuk memperbanyakkan ibadah dan 
mendekatkan hubungan dengan Allah taala sepanjang masa. Sehingga, jika ia 
melakukan kesalahan atau dosa, ibadah dan hubungannya yang rapat itu 
memelihara dirinya dari azab atau kemurkaan Allah taala, atau meringankan 
hukuman atas perbuatannya, atau menjadikan Allah taala lebih kasihan dari 
memurkainya. 

4. Mereka yang dikasihi Allah taala mendapat keistimewaan untuk ditarbiyah 
oleh Allah taala secara langsung. 

5. Jika ditakdirkan pendakwah tercampak bersendirian, maka gunakanlah 
kesempatan itu untuk perbanyakkan zikir dan ibadah bagi bekal jalan dakwah 
selanjutnya. 

ERTI RABBANI DALAM DAKWAH 

Allah taala berfirman yang bermaksud 

"Katakanlah 'Inilah jalan (agama)ku, aku dan orang-orang yang mengikutiku, 
mengajak (kamu) kepada Allah atas hujah (basirah) yang nyata, Maha Suci 
Allah dan aku tiada termasuk dalam orang-orang yang musyrik'." (Yusuf : 108) 

Fiqh Dakwah 

1. Ayat ini mengajar beberapa prinsip dalam kerja dakwah iaitu 

a. Dakwah ini bersumberkan dari Allah taala. Ini dapat dilihat dari perkataan 
'katakan' yang memberi maksud bahawa Rasulullah s. a. w menerima perintah 
dari Allah taala dan juga perkataan 'jalan (agama)ku' yang menunjukkan bahawa 
dakwah harus berjalan atas panduan agama Islam. Ertinya sifat dakwah kita 
ialah 'minallahi'- dari Allah. 


b. Dakwah ini menyeru kepada (ubudiyah kepada) Allah taala bukan kepada 



pengangungan individu atau organisasi. Seruan kita ialah kepada Islam dahulu 
sebelum yang lain. Ertinya sifat dakwah kita ialah 'Ulahi' - kepada Allah. 

c. Dakwah ini dilakukan hanya kerana Allah taala. Ini dapat dlihat dari firmanNya 
'Maha Suci Allah dan aku tiada termasuk dalam orang-orang yang musyrik'. 
Sesungguhnya melakukan dakwah atas niat selain dari mencari keredhaan Allah 
taala adalah syirik yang tersembunyi. Maka jadilah sifat dakwah kita 'lillahi'- 
kerana Allah semata-mata. 

d. Atas dasar itulah kita katakan bahawa usaha kita sebagai Perjuangan Rabbani 
(minallah. Hallah, lillah) Bukan Yang lain. 

e. Dakwah perlu dilakukan secara kolektif (jama'ii). Ini dapat dilihat dari 
firmanNya 'aku dan orang-orang yang mengikutiku'. 

f. Dakwah perlu dilakukan atas kejelasan ilmu dan hujah bukan atas ikut-ikutan. 
Ini dapat dilihat dari firmanNya 'mengajak (kamu) kepada Allah atas hujah 
(basirah) yang nyata'. Untuk melakukan dakwah atas ilmu, pendakwah perlulah 
faham dan sentiasa berfikir. 

2. Ayat ini juga mengajar kita sumber-sumber kekuatan dakwah, iaitu 

a. Kekuatan manhaj. Ini dapat dilihat dari perkataan 'Katakanlah', 'Jalan 
(agama)ku', 'Atas hujah (basirah)'. 

b. Kekuatan kepimpinan dan jamaah. Ini dapat dilihat dari perkataan 'Aku dan 
mereka yang mengikuti ku'. 'Aku' itu merujuk kepada Rasulullah s.a.w sebagai 
simbol kepimpinan dakwah. Gabungan 'Aku' dan 'mereka yang mengikuti ku' 
adalah simbol berjamaah. 

c. Kekuatan disiplin. Ini dapat dilihat sifat sahabat yang taat 'mengikuti' 

Rasulullah s.a.w, istiqamah atas manhaj dan niat semata-mata kerana Allah 
taala. Tanpa disiplin, segala prinsip yang dinyatakan akan mudah diabaikan. 
Apabila prinsip telah ditinggalkan, maka jadilah dakwah sebagai usaha yang 
memenatkan sahaja. 

TUNTUTAN UNTUK BERINTERAKSI DENGAN ORANG BUKAN ISLAM 

Allah taala berfirman yang bermaksud 

"Katakanlah 'Wahai Orang-orang kafir. Aku tidak akan menyembah apa yang 
kamu sembah. Dan kamu bukan penyembah Tuhan yang aku sembah. Dan aku 
tidak pernah menjadi penyembah apa yang kamu sembah. Dan kamu tidak 
pernah (pula) menjadi penyembah yang aku sembah. Untukmu agamamu, dan 
untukku agamaku'." (Al-Kaafiruun : 1-6) 



Fiqh Dakwah 


1. Allah taala mendedikasi satu surah khusus bagi menerangkan prinsip bahawa 
orang Islam tidak boleh mengikuti cara keagamaan golongan bukan Islam dan 
dasar toleransi beragama dalam Islam. Dalam surah ini, tiada mesej lain kecuali 
mesej tersebut. Ini menunjukkan betapa pentingnya mesej ini bagi umat Islam. 

2. Surah ini bukan hanya mengajar umat Islam agar tidak mengikuti amalan 
keagamaan penganut agama lain tetapi juga mengajar umat Islam agar 
menghormati dan menjamin kebebasan mereka untuk melaksanakan amalan 
agama mereka - 'Untukmu agamamu, dan untukku agamaku'. 

3. Pernyataan dalam surah ini 'Aku tidak akan menyembah apa yang kamu 

sembah. Dan kamu bukan penyembah Tuhan yang aku sembah Untukmu 

agamamu, dan untukku agamaku' bukanlah anjuran agar umat Islam 
mengasingkan diri dari golongan bukan Islam semata-mata untuk menjaga 
kemurnian amalan agamanya dan untuk mengelakkan campur aduk dengan 
amalan bukan Islam. Pengertian dalam surah ini tidak seharusnya menjadikan 
pendakwah ekslusif kepada masyarakatnya sahaja. 

4. Sebaliknya surah ini ialah anjuran untuk pendakwah sentiasa berinteraksi 
(engage) dengan golongan bukan Islam sebagai sebahagian dari misi 
dakwahnya. Mengapakah prinsip ini dijelaskan? Kerana bagi meletak garis 
pandu bagi pendakwah dalam berinteraksi dan bermuamalah dengan golongan 
bukan Islam. Tanpa interaksi dan muamalah, tiada keperluan kepada prinsip ini. 
Prinsip ini tidak dijelaskan dalam satu situasi yang kosong (vacuum). Sejarah 
turun surah ini juga menjelaskan bahawa ia diturunkan sebagai natijah dari 
interaksi dan muamalah Rasulullah s.a.w dalam berdakwah kepada golongan 
bukan Islam. 

5. Ertinya surah ini memberi pengertian bahawa umat Islam hendaklah berusaha 
untuk berinteraksi dengan golongan bukan Islam pada misi dakwahnya tetapi 
perhatikanlah prinsip ini. 

6. Dalam situasi masyarakat Islam juga berada dalam kejahilan terhadap 
agama, usaha dakwah terbahagi antara keperluan dakwah kepada masyarakat 
Islam dan dakwah kepada bukan Islam. Oleh kerana Islam adalah agama yang 
seimbang, maka pendakwah juga haruslah mengambil sikap yang seimbang 
antara dua tuntutan ini. Setiap pendakwah dan gerakan dakwah haruslah 
mempunyai peranan dalam dakwah kepada masyarakat Islam dan bukan Islam. 
Kadar dan peratusan yang diberi kepada setiap satu mungkin berbeza-beza 
mengikut pertimbangan masing-masing tetapi peranan dalam kedua-dua bidang 
itu mesti ada. Jika kita hanya sibuk dengan usaha dakwah kita kepada 
masyarakat Islam sahaja, apakah jawaban kita nanti jika di akhirat seorang 
bukan Islam membela dirinya dari dihumban ke neraka dengan mengadu kepada 



Allah taala bahawa dia sememangnya tidak pernah mendengar mengenai Islam 
dari mana-mana pihak di sini, dan didapati pembelaan dia benar? 

ANTARA HARAPAN & KEKESALAN 

Allah taala berfirman yang bermaksud 

"Dan hanya kepunyaan Allah, apa sahaja yang ada dilangit dan apa yang ada di 
bumi supaya dia memberi balasan kepada orang yang berbuat jahat terhadap 
apa yang mereka kerjakan dan memberi balasan kepada orang yang berbuat 
baik dengan pahala yang baik (syurga). (laitu) orang yang menjauhi dosa-dosa 
besar dan perbuatan keji yang selain dari kesalahan-kesalahan kecil. 
Sesungguhnya Tuhanmu Maha Luas keampunannya dan Dia lebih mengetahui 
(tentang keadaan) mu ketika Dia menjadikan kamu dari tanah dan ketika kamu 
masih janin dalam perut ibumu maka janganlah kamu mengatakan dirimu suci. 
Dialah yang paling mengetahui tentang orang yang bertakwa." (An-Najm : 31-32) 

Fiqh Dakwah 

1. Manusia di sisi Allah taala berbeza-beza. Ada yang melakukan dosa besar, 
ada yang sentiasa melakukan kebaikan yang banyak dan ada yang melakukan 
dosa-dosa kecil. Allah taala juga membalas amalan mereka berbeza-beza - ada 
yang diazab, ada yang diberi ganjaran syurga dan ada yang mendapat 
keampunan, walau pun melakukan dosa. Pendakwah juga mestilah membeza- 
bezakan jenis manusia dan melayan mereka sejajar dengan layanan Allah taala 
terhadap mereka - bersikap keras, bersikap lembut dan pemaaf. 
Menyamaratakan manusia dan layanan terhadap mereka tidak sejajar dengan 
perlakuan Allah taala. 

2. Kita bukan sahaja dianjurkan untuk berbuat baik tetapi berbuat ihsan (lafaz 
asal Ahsanuu) dalam beribadah. 

3. Allah taala mengakui bahawa manusia akan jatuh dalam dosa dan bersedia 
untuk mengampunkannya asal sahaja mereka mahu memohon keampunanNya. 
Kehinaan sebenar bukan terletak kepada perlakuan dosa tetapi terletak kepada 
keengganan untuk mengakui perlakuan itu, menyesalinya dan memohon 
keampunan terhadapnya. Begitulah sikap pendakwah kepada pelaku dosa- 
menerima kelemahan mereka dan mencetuskan harapan. 

3. Allah taala memberi pengharapan kepada manusia yang ikhlas dalam beriman 
dan kekal dalam beribadah tetapi jatuh dalam dosa-dosa kecil kerana kelemahan 
semulajadi seorang insan, dengan keampunan. Janganlah pula para pendakwah 
menafikan pengharapan ini dari golongan seperti ini dengan mencela, mengkritik 
dan menyisih manusia yang jatuh dalam kelemahan diri. Kadangkala dalam 
usaha seorang pendakwah mendidik anak buahnya, dia menjadi terlalu keras 



sehingga menuntut anak buahnya dengan sesuatu yang tidak realistik dan 
sejajar dengan fitrah manusia. Rasulullah s. a. w bersabda yang bermaksud 

"Berikan berita gembira dan jangan membuat mereka lari..." (Riwayat Al-Bukhari) 

4. Pendakwah hendaklah sentiasa menghidupkan dalam diri rasa takut terhadap 
dosa, walau sekecil mana sekalipun. Namun, apabila didapati seseorang itu 
jatuh dalam dosa, hendaklah memberi pengharapan kepada mereka akan 
rahmat dan keampunan Allah taala. Rasulullah s.a.w bersabda yang bermaksud 

"Allah taala berfirman 'Wahai anak Adam, sesugguhnya jika engkau berdoa dan 
berharap kepadaKu, nescaya Aku akan ampunkan dosa untukmu atas apa yang 
telah kau lakukan dan Aku tidak akan peduli. Wahai anak Adam, sekiranya dosa 
kamu mencapai setinggi langit, kemudian kau memohon ampun kepadaKu, 
nescaya Aku akan mengampunkan kau. Wahai anak Adam, jika kau 
mendatangiKu dengan dosa sepenuh dunia kemudian kau bertemuKu tanpa 
mensyirikkanKu, Aku akan mendatangi kau dengan kemapunan sepenuh dunia. " 
(Riwayat Muslim) 

5. "Janganlah kamu mengatakan dirimu suci. Dialah yang paling mengetahui 
tentang orang yang bertakwa." Islam melarang sikap 'mensucikan diri' 
(hollierthan thou). Ingat! Allah taala memasukkan wanita pelacur ke dalam 
syurga kerana membantu seekor anjing yang kehausan. Allah taala 
mengampunkan dosa seorang yang telah membunuh 100 jiwa kerana mati 
dalam perjalanan untuk bertaubat. Pendakwah yang merasa banyak amal 
dakwahnya, banyak ibadahnya, banyak ilmunya tetap tidak terjamin syurga bagi 
dirinya kerana sehasta baki umur yang dia ada, digunakan untuk melakukan 
amal ahli neraka lalu diambil nyawanya, boleh menghapuskan segala amal yang 
dahulu. 

UNSUR KEKUATAN BAGI PENDAKWAH 

Allah taala berfirman yang bermaksud 

"Wahai orang yang berselimut (Muhammad)! Bangunlah (untuk sembahyang) di 
malam hari kecuali sedikit (daripadanya), (laitu) seperdua atau kurangilah 
dari seperdua itu sedikit. Atau lebih dari seperdua itu dan bacalah Al-Quran 
itu dengan perlahan-lahan. Sesungguhnya bangun di waktu malam adalah lebih 
tepat (untuk khusyu') dan bacaan di waktu itu lebih berkesan. Sesungguhnya 
kamu pada siang hari mempunyai urusan yang panjang (banyak). Sebutlah 
nama Tuhanmu dan beribadatlah kepadaNya dengan penuh ketekunan. (Dialah) 
Tuhan masyriq dan maghrib, tiada Tuhan (yang berhak disembah) melainkan 
Dia, maka ambillah Dia sebagai pelindung. Dan bersabarlah terhadap apa yang 
mereka ucapkan dan jauhilah mereka dengan cara yang baik." (Al-Muzammil : 1 
- 10 ) 



Fiqh Dakwah 


1 . Ayat-ayat Aliah taala adalah berat dari segi amanah dan beban bagi rohani 
manusia. Manusia memerlukan kekuatan untuk memikulnya. Oleh kerana 
dakwah adalah melaksanakan ayat Allah taala dan menyampaikannya, maka 
dakwah juga adalah tugas yang berat yang memerlukan kekuatan. 

2. Bagi memiliki kekuatan untuk menunaikan tugas dakwah, perlulah ada 
persiapan. Ayat-ayat ini mengajar persiapan mental, rohani dan karakter bagi 
pendakwah. 

3. Persiapan mental ialah memahami bahawa dakwah adalah tugas yang berat 
dan sukar. Faktor dalaman yang memberatkan ialah besarnya amanah dan 
pertanggungjawaban. Faktor luaran yang memberatkan ialah gangguan dan 
ejekan manusia. 

4. Persiapan rohani ialah dengan bersolat malam, membaca Al-Quran, berzikir 
dan ibadah umum yang lain. Pendakwah mestilah mempunyai program bagi 
melaksanakan amal-amal ini bagi memastikan kewujudan kekuatan yang 
berterusan bagi istiqamah di jalan dakwah. Sebagaimana pendakwah tekun 
dalam projek dakwah, dia juga mesti tekun dalam amal ibadahnya. Rasulullah 
s. a. w orang yang paling sibuk dengan tugas dakwah tetapi tidak lengah dengan 
ibadah fardinya. Jangan jadikan kesibukan melaksanakan projek dakwah 
sebagai alasan untuk meninggalkan amal fardi. Dalam beribadah, kita dianjurkan 
agar mempelbagaikannya bagi mengelakkan dari jemu dan bosan. Jika sudah 
penat bersolat, gantikan dengan bertilawah atau berzikir, jika telah penat 
bertilawah gantikan pula dengan zikir dan ibadah lain dan seterusnya. 

5. Persiapan karakter ialah dengan membina rasa kebergantungan terhadap 
Allah taala sebagai sebaik pelindung, memiliki sifat sabar dan keindahan 
akh!aq. Allah taala bukan hanya memerintahkan pendakwah agar menjauhi 
tingkah laku manusia yang ingkar tetapi juga memerintah agar menjauhinya 
dengan cara yang baik. Mengkemudiankan perintah sabar dan menjauhi 
manusia ingkar sesudah perintah melaksanakan pelbagai ibadah memberi 
pengajaran bahawa pembinaan karakter dan sifat sedemikian mempunyai kaitan 
dengan ibadah-ibadah tadi. Pendakwah yang malas beribadah akan kurang 
kebergantungan kepada Allah taala, kurang sabar dan tidak halus budinya. 
Ertinyajuga, ibadah seorang pendakwah mestilah mestilah memberi kesan 
kepada jiwa dan karakternya. 

6. Tarbiyah haruslah mengiringi dakwah. Keduanya adalah dua wajah duit yang 
tidak terpisah. 

7. Ayat ini juga secara khusus mengajar pentingnya solat di waktu malam bagi 
pendakwah. Ini dapat disimpulkan dari 



a. Ayat-ayat di atas adalah antara wahyu awal yang diturunkan kepada 
Rasulullah s.a.w. Sebelum solat lima waktu, solat malam telah diperintahkan. 


b. Solat malam pernah diwajibkan tetapi kemudiannya disunatkan bagi umat 
Islam sebagai rahmat dari Allah taala. Ini menunjukkan kepentingannya. 

c. Allah taala menyebut tiga masa untuk solat malam - lebih dari seperdua 
malam, seperdua malam atau kurang sedikit dari seperdua. Ertinya kalau tidak 
boleh lakukan banyak, lakukan walau sedikit. 

AMAL JAMA H & BEKERJASAMA UNTUK DAKWAH 

Allah taala berfirman yang bermaksud 

"Dan orang-orang beriman lelaki dan orang-orang beriman perempuan, 
sebahagian mereka (adalah) menjadi penolong dari sebahagian yang lain, 
mereka menyuruh (mengerjakan) yang ma'ruf, mencegah yang munkar, 
mendirikan solat, menunaikan zakat dan mereka taat kepada Allah dan 
RasulNya. Mereka itu akan diberi rahmat oleh Allah, sesungguhnya Allah Maha 
Perkasa lagi Maha Bijaksana." (At-Taubah : 71) 

Fiqh Dakwah 

1 . Orang lelaki dan perempuan adalah sedarjat dari segi taklif dan 
pertanggungjawaban dalam perkara amar ma'ruf dan nahi munkar (dakwah) 
serta amal j ’ama'ii. 

2. Apabila Allah taala mensifatkan orang mukmin lelaki dan perempuan 
penolong bagi satu dan yang lain ia merupakan anjuran terhadap beramal 
secara kolektif (jama'ii). 

3. Beramal jama'ii adalah sifat seorang mukmin dan tanda kesempurnaan iman. 

4. Ayat ini sepatutnya menjadi motivasi yang kuat bagi istiqamah dalam amal 
jama'ii, membangun jaringan kerjasama, sinergi dan pakatan sesama individu 
muslim dan badan-badan Islam dan menjadikan usaha ini dan agenda ke arah 
penyatuan sebagai satu perkara yang penting. Ini adalah kerana pada 
kerjasama dan usaha ini dijanjikan rahmat dari Allah taala. Apakah yang 
lebih besar bagi seorang mukmin dari memperolehi rahmat Allah taala? 
Sememangnya dalam beramal jama'ii, bekerjasama dan sinergi mempunyai 
kelecehan, kerenah dan kepayahan yang bukan kecil, maka sebab itulah 
ganjarannya juga besar. Sesungguhnya rahmat Allah dan syurgaNya itu mahal 
dan perlu dibayar dengan harga yang setimpal. 



5. Meninggalkan sebuah organisasi yang tidak lagi relevan atau korup adalah 
wajar. Namun tidak wajar meninggalkan amal jama'ii kerana organisasi Islam 
bukan satu. 

6. Oleh kerana ayat di atas jelas sekali menetapkan bahawa kaum perempuan 
mempunyai peranan yang sama penting dan pertanggungjawaban yang sama 
juga dengan kaum lelaki dalam dakwah dan perjuangan, maka ia seharusnya 
mendorong kaum perempuan untuk berfikir bagaimana mereka dapat 
memainkan peranan ini menjangkau dari setakat menjadi ibu kepada anak-anak 
dan isteri kepada si suami. 

7. Atas dasar sifat tolong menolong, kaum lelaki wajib membantu dan 
memudahkan bagi anak-anak perempuan dan isteri-isterinya untuk terlibat 
dalam usaha dakwah di luar rumah pada batas-batas syara' dan tidak 
menyulitkan mereka atau memonopoli kesolehan mereka hanya untuk diri dan 
keluarganya sahaja. 

PERANAN RAKAN SEPERJUANGAN DALAM DAKWAH 

Allah taala berfirman yang bermaksud 

"Dan jadikanlah aku seorang pembantu dari kalangan keluargaku, (laitu) 

Harun, saudaraku. Teguhkan dengan dia kekuatanku. Dan jadikanlah dia sekutu 
dalam urusanku. Supaya kami banyak bertasbih kepada Engkau. Dan banyak 
mengingat Engkau. Sesungguhnya Engkau Maha Melihat (keadaan) kami." 

(Taha : 29 - 35) 

Fiqh Dakwah 

1 . Ayat ini menceritakan bagaimana nabi Musa a. s meminta Allah taala agar 
diberi pendokong dalam kerja dakwah dan mensifatkan sifat pendokong dakwah 
yang baik. 

2. Sebagaimana dakwah itu perlu dilakukan secara berjamaah, pendakwah 
secara individu juga memerlukan pendokong atau rakan / beberapa rakan yang 
rapat dalam perjuangan. 

3. Oleh kerana setiap mukmin itu pembantu bagi mukmin yang lain dalam urusan 
amar makruf dan nahi munkar, maka perlulah seorang mukmin untuk 
menghiaskan dirinya dengan sifat-sifat seorang rakan seperjuangan / pendokong 
dakwah yang baik - sifat 'Harun' bagi nabi Musa a. s. 


4. Sebagai rakan seperjuangan, kita mestilah memainkan peranan berikut 



a. Meneguhkan saudara kita dalam usaha dakwah dengan membantu dia 
melalui pelbagai cara. Kehadiran kita bersama saudara kita hendaklah 
menatijahkan rasa kekuatan dalam diri saudara kita. Kehadiran kita merupakan 
aset bukan beban kepada saudara kita. 

b. Sentiasa bersama dalam kerja. Bukan rakan seperjuangan yang sebenar, jika 
kita sentiasa membiarkan saudara bersendirian melaksanakan kerja dakwah 
sedangkan kita berehat di rumah. Bukan rakan seperjuangan yang sebenar, jika 
kita tidak merasa bersalah untuk datang lewat atau pulang awal sehingga 
saudara kita harus memikul kerja yang lebih dari kita untuk menyempurnakan 
sesuatu urusan. Bukan rakan seperjuangan yang sebenar, jika kita sentiasa 
menolak kerja kepada saudara kita sehingga kerja kita menjadi kerja dia dan 
kerja dia kekal menjadi kerja dia. 

c. Saling mentarbiyah untuk mendekatkan diri kepada Allah taala dengan 
tasbih dan zikir. Sebagai rakan seperjuangan, kita menjadi inspirasi bagi 
saudara kita untuk beribadah dan menggandakan amal bukan melekakan dia 
atau menjadi sumber lagho (kelalaian). 

d. Kehadiran kita memantapkan perasaan bahawa Allah taala sentiasa melihat 
perbuatannya. 

5. Kita hendaklah menjadi sumber kekuatan, motivasi, bantuan dan tazkirah. 

Kita adalah cermin bagi saudara kita dan dia adalah cermin bagi kita dan 
rakan seperjuangan di jalan dakwah. 

FIQH DAKWAH DALAM AL-QURAN 23 
APABILA DIKURNIAKAN KEMENANGAN 

Allah taala berfirman yang bermaksud 

"Apabila telah datang bantuan Allah dan kemenangan. Dan kau melihat manusia 
masuk ke agama Allah secara beramai-ramai. Maka Bertasbihlah dengan 
memuji Tuhan kamu dan pohonlah keampunan (beristighfar). Sesungguhnya Dia 
Maha Penerima Taubat." (An-Nasr : 1 -4) 

Fiqh Dakwah 

1 . Kemenangan dan kejayaan dalam usaha dakwah, apa pun projeknya, adalah 
datang dari Allah taala dan atas bantuanNya. Jangan sekali-kali lupa akan 
hakikat ini. Jangan sampai keseronokan dan kegembiraan dengan kejayaan 
mengkaburkan mata pendakwah, sehingga dia hanya melihat usaha, penat lelah 
dan peluhnya sahaja dalam menjayakan projek dakwah. Sedangkan pada ketika 
tertekan kerana mengurus projek dakwah, doanya panjang memohon 
kemudahan dan bantuan Allah taala. 



2. Namun nasr (bantuan) dan fath (kemenangan) dalam dakwah yang penting 
ialah apabila manusia masuk ke agama Allah beramai-ramai. Ini memberi 
indikasi bahawa inti pati kejayaan dakwah ialah kesannya terhadap manusia, 
bukan semata-mata dilihat pada kecanggihannya atau kelicinan pengurusannya. 
Berpada dengan kecanggihan dan kelicinan pengurusan dalam projek dakwah 
tanpa mengukur kesan dan sumbangannya kepada manusia akan menjadikan 
pendakwah tertipu dengan kerjanya. 

3. Nasr (bantuan) Allah taaia mendahului fath (kemenangan). Tanpa nasr 
(bantuan), tiada fath (kemenangan). Ramai manusia yang berusaha, hatta dalam 
perkara yang bercanggah dengan agama, dan berjaya. Namun pendakwah 
bukan hanya mencari kejayaan tetapi kejayaan yang diperolehi dari bantuan 
Allah taaia. Ini bermaksud bahawa dalam proses mencari kejayaan mestilah 
mengambil wasilah-wasilah yang sesuai dengan ajaran agama kerana bantuan 
Allah taaia tidak akan disalurkan kecuali melalui wasilah sedemikian. 

4. Allah taaia mengajar adab apabila menerima kejayaan, iaitu banyak 
bertasbih dan beristighfar. Tasbih dan istighfar adalah lambang kesyukuran 
dan kerendahan diri. Pendakwah diminta agar tawadhu' dalam meraikan 
kejayaan. Anjuran bertasbih dan beristighfar mendidik pendakwah agar 
sentiasa mengekalkan hubungan yang baik dengan Allah taaia sepanjang masa 
- waktu susah dan senang. 

5. Dianjurkan bertasbih untuk mengakui bantuan Allah taaia. Kenapa pula 
anjurkan istighfar? Sebagai manusia, akan melakukan kesiiapan, sedar atau 
tidak, maka sebab itu kita dituntut agar beristighfar atas kesalahan samada 
pendakwah tahu atau tidak. Bahkan anjuran istighfar itu menuntut pendakwah 
untuk mengakui bahawa dia pasti ada melakukan kesiiapan, walau pun tidak 
diketahui secara khusus. Dengan anjuran istighfar, ia menuntut pendakwah 
untuk bermuhasabah kerana manusia disuruh beristighfar atas dosa. Oleh itu, 
dalam beristighfar akan mendorong untuk pendakwah berfikir apakah kesiiapan 
yang telah dia lakukan, untuk dipohon keampunannya dan untuk dibaiki. 

FIQH DAKWAH DALAM AL-QURAN 24 
MEMBERI GANJARAN DALAM DAKWAH 

Allah taaia berfirman yang bermaksud 

"(Mereka mengerjakan yang demikian itu) Supaya Allah memberi balasan 
kepada mereka (dengan balasan) yang lebih baik dari apa yang telah mereka 
kerjakan, dan supaya Aliah menambah kurniaNya dengan mereka. Dan Allah 
memberi rezki kepada sesiapa yang dikehendakiNya tanpa batas." (An-Nur : 38) 

"Dan orang-orang beriman dan beramal soleh, benar-benar akan Kami hapuskan 
dari mereka dosa-dosa mereka dan benar-benar akan Kami beri mereka balasan 
yang lebih baik dari yang mereka kerjakan." (AI-'Ankabut : 7) 



"Perumpamaan (nafkah yang dikeluarkan oleh) orang-orang yang menafkahkan 
hartanya di jalan Allah adalah serupa dengan sebutir benih yang menumbuhkan 
tujuh tangkai, pada tiap-tiap tangkai, seratus biji. Allah melipat gandakan bagi 
sesiapa yang Dia kehendaki. Dan Allah Maha Luas (kurniaNya) lagi Maha 
Mengetahui." (Al-Baqarah : 261) 

Fiqh Dakwah 

1 . Ayat-ayat diatas memberi gambaran mengenai sifat pemurah bagi Allah taala 
dalam memberi ganjaran kepada hamba-hambanya yang telah berkhidmat di 
jalanNya. Terdapat banyak ayat yang seumpama di atas dalam Al-Quran. 

2. Satu karakteristik yang ditonjolkan ialah Allah taala sentiasa membalas 
kebaikan dengan balasan yang lebih baik dan berganda-ganda. 

3. Pendakwah tidak bekerja di jalan dakwah ini dengan mengutamakan ganjaran 
dunia. Namun dalam menjayakan usaha dakwah, pendakwah akan sentiasa 
memerlukan sokongan dan bantuan dari pelbagai pihak. Baik pihak itu sebagai 
staf, aktivis atau ahli keluarga. 

4. Sebagai mencontohi kemuliaan sifat Allah taala dan tanda kehalusan budi, 
berikanlah ganjaran yang terbaik bagi setiap khidmat, sokongan dan bantuan 
yang telah diberikan. Sesungguhnya mereka yang tidak berterima kasih kepada 
manusia, dia tidak berterima kasih kepada Allah taala. 

5. Dalam memberi ganjaran yang terbaik, ia juga haruslah dilakukan dengan 
cara yang tidak berlebih-lebihan dan tidak kikir (Ai-Furqan : 67) dan pada 
batas kemampuan. 

6. Di saat manusia tidak mampu memberi ganjaran yang baik atau tidak 
bersyukur atas usaha baik yang telah dilakukan, pendakwah tidak sekali 
mengubah pendiriannya bahawa apa yang ada di sisi Allah taala itu lebih baik 
dan besar dan Allah taala tidak akan sekali-kali mengabaikannya atau 
mensia-siakan amalannya. 

FIQH DAKWAH DALAM AL-OURAN 25 

DAKWAH MEMERLUKAN PELBAGAI PEMAIN PERANAN 

Allah taala berfirman yang bermaksud 

"Tidak sepatutnya bagi orang-orang yang beriman itu pergi semuanya (ke medan 
perang). Mengapa tidak pergi dari tiap-tiap golongan di antara mereka beberapa 
orang untuk memperdalam pengetahuan mereka tentang agama dan untuk 
memberi peringatan kepada kaumnya apabila mereka telah kembali kepadanya, 
supaya mereka itu dapat menjaga diri." (At-Taubah : 122) 



Fiqh Dakwah 


1 . Hukum asal menetapkan tidak wajar seluruh tenaga umat Islam diterjunkan 
ke medan perang. Perlulah ada segelintir yang berada di garis belakang 
memainkan peranan lain. Ini menunjukkan bahawa perjuangan Islam bukan 
terhad hanya pada jihad bersenjata semata-mata, walau pun ia adalah satu amal 
yang termulia. Ini juga mengajar pendakwah bahawa perjuangan Islam 
memerlukan pelbagai pendekatan dan pemain peranan. 

2. Dalam kehidupan ini, hendaklah pendakwah memastikan bahawa ia 
memainkan sekurang-kurangnya salah satu dari 3 peranan utama; berjihad di 
medan perang, mendalami ilmu agama dan memberi peringatan kepada 
kaumnya. Manusia yang paling beruntung ialah yang dapat menggabungkan ke 
tiga-tiga peranan itu dalam hidupnya. 

3. Ayat ini juga memberi indikasi bahawa hendaklah ada dalam umat Islam tiga 
kelompok manusia; mujahid (pejuang), faqih (ahli ilmu / ulama) dan munzir 
(pemberi peringatan / pendakwah). 

4. Ayat ini juga menjadi dasar bagi amalan pengagihan kerja dan tugas 
(distribution of labour) dalam dakwah dan delegasi kerja. 

5. Para mujahid walau pun memperoleh kemuliaan di atas mereka yang tidak 
keluar berjihad tetapi hendaklah memahami bahawa dalam kesibukan mereka di 
medan jihad, mereka mungkin telah terlepas peluang untuk mendalami ilmu atau 
perkembangan semasa. Oleh itu, hendaklah merendah diri untuk mendengar 
peringatan dari orang lain. Kemulian bagi seorang mujahid tidak 
menjadikannya tahu segala perkara atau layak dalam semua bidang. 

FIQH DAKWAH DALAM AL-QURAN 26 

KECELAAN BAGI MEREKA YANG MENCARI ALASAN DARI BERDAKWAH 

Allah taala berfirman yang bermaksud 

"Orang-orang yang beriman kepada Allah taala dan hari kemudian, tidak akan 
meminta izin kepadamu untuk (tidak ikut) berjihad dengan harta dan diri mereka. 
Dan Allah Maha Mengetahui orang-orang yang bertakwa. Sesungguhnya yang 
akan meminta izin kepadamu, hanyalah orang-orang yang tidak beriman kepada 
Allah taala dan hari kemudian dan hati mereka ragu-ragu kerana itu mereka 
selalu bimbang dalam keraguannya. Dan jika mereka mahu keluar (berjihad), 
tentulah mereka menyiapkan persiapan untuk keberangkatan itu, tetapi Allah 
tidak menyukai keberangkatan mereka, maka Allah melemahkan keinginan 
mereka dan katakan kepada mereka Tinggallah kamu bersama-sama orang- 
orang yang tinggal’." (At-Taubah : 44 - 46) 



Fiqh Dakwah 


1 . Terdapat kaitan antara iman kepada Allah taala, iman kepada Akhirat, 
kesungguhan untuk berjihad dan ketaqwaan. Kekurangan pada satu aspek akan 
menjejas aspek yang lain. 

2. Seorang mukmin yang ikhlas terhadap agamanya tidak akan mencari alasan 
untuk tidak bersama dalam jihad dan tugas-tugas dakwah atau dengan mudah 
memberi keuzuran. 

3. Mereka yang sentiasa memberi alasan dan keuzuran dalam jihad dan dakwah, 
ditakuti jatuh dalam kelompok golongan yang dimurkai oleh Allah taala. 

4. Tanda keikhlasan dan komitmen kita kepada dakwah dan jihad ialah sentiasa 
membuat persediaan. Persediaan yang dimaksudkan meliputi segala aspek yang 
termampu - simpanan kewangan, bekal dan kekuatan jasmani. 

5. Hal ini adalah kerana dakwah dan jihad menuntut kekuatan dan kesihatan 
jasmani. Maka menjadi kewajiban pendakwah untuk menjaga kesihatan dan 
tahap kecergasan diri bagi membolehkan ia melaksanakan jihad dan tugas 
dakwah dan sebagai sebahagian dari menunaikan perintah untuk bersedia. 
Kelalaian pendakwah dalam hal ini ditakuti menjerumuskan dirinya ke dalam 
kelompok yang dicela oleh Allah taala kerana lalai dalam persediaan. 

6. Sungguh ironis, bagi pendakwah yang berdoa dan menangis untuk mati 
syahid tetapi jasmaninya lemah dan tidak cergas kerana tidak menjaga kesihatan 
diri dan tidak ada masa untuk bersenam. 

FIQH DAKWAH DALAM AL-OURAN 27 

MENGAMBIL BERAT DAN PENGASIH ADALAH SIFAT UTAMA 
PENDAKWAH 

Allah taala berfirman yang bermaksud 

"Sesungguhnya telah datang kepadamu seorang Rasul dari kaummu sendiri, 
berat terasa olehnya penderitaanmu, sangat menginginkan (keimanan dan 
keselataman) bagimu, amat belas kasihan lagi penyayang terhadap orang-orang 
mukmin. Jika mereka berpaling (dari keimanan) maka katakanlah 'Cukuplah 
Allah bagiku, tidak ada Tuhan selain Dia. Hanya kepadaNya aku bertawakkal 
dan dia adalah Tuhan yang memiliki 'arsy yang agung." (At-Taubah : 128-129) 

Fiqh Dakwah 

1 . Ayat ini menjelaskan sikap dan perasaan Nabi s.a.w terhadap semua umatnya 
yang beriman dan tidak beriman. 



2. Oleh kerana Nabi s. a. w adalah contoh terbaik bagi para pendakwah, maka 
patutlah para pendakwah memupuk sikap yang sama dalam diri. 

3. Allah taala menyenaraikan sikap dan perasaan Nabi s. a. w kepada yang umum 
dari umatnya dan kepada yang beriman sahaja. 

4. Sikap dan perasaan Rasulullah s. a. w kepada semua umatnya ialah 

- rasa berat terhadap penderitaan mereka 

- saat menginginkan keimanan dan keselamatan bagi mereka 

5. Sikap dan perasaan Rasulullah s. a. w kepada umatnya yang beriman ialah 

- belas kasihan 

- penyayang 

6. Walaupun Rasulullah s. a. w merasa belas kasihan dan menyayangi orang 
beriman tetapi beliau tidak membenci umatnya yang kufur. Bahkan beliau 
sentiasa merasa kasihan atas kekufuran mereka dan mengharap hidayah untuk 
mereka. Rujuk Yusuf : 103 dan Yunus : 99. Hal ini walau pun, beliau sentiasa 
menghadapi pelbagai tentangan dari kaumnya yang kufur. Pelbagai insiden 
dalam sirah beliau yang menceritakan balasan baik beliau terhadap kekasaran 
umatnya adalah penjelasan terhadap sikap yang diterangkan dalam ayat ini. 

7. Rasulullah s. a. w bukan hanya perihatin terhadap persoalan keagamaan 
umatnya tetapi juga persoalan keduniaan mereka seperti makan minum, 
kesulitan hidup, musibah dan lain-lain. Terdapat banyak contoh bagaimana 
Rasulullah s.a.w perihatin terhadap para sahabat yang miskin, belum 
berumahtangga dan ditimpa musibah. 

8. Pendakwah hendaklah mempunyai perasaan yang sensitif dan peka terhadap 
nasib masyarakat. Sebagaimana Rasulullah s.a.w, pendakwah tidak sepatutnya 
hanya sibuk dan menangani masalah keagamaan dalam masyarakat tetapi juga 
urusan kehidupan seharian. Sebagaimana kita perihatn samada ahli masyarakat 
kita bersolat dan berpuasa kita harus turut perihatin atas kemiskinan, 
pengangguran dan sakit yang menimpa mereka. Dalam erti kata lain, pendakwah 
tidak wajar mempunyai sikap 'apathy' dan 'indifferent' terhadap apa yang 
berlaku dalam masyarakatnya. 

9. Walau pun sebagai pendakwah kita sentiasa berharap agar manusia 
bersamanya dalam dakwah dan mengharapkan kebersamaan mereka dalam 
berjamaah, namun pergantungan bagi pendakwah hanyalah kepada Allah taala 
semata-mata. Keengganan manusia untuk bersamanya dalam dakwah sedikit 
pun tidak menggugat komitmennya terhadap perjuangan ini. Oleh itu, dia tidak 
mengeluh jika bersendiri atau merasa sepi, kerana cukup baginya Allah taala, 
sebaik-baik pembantu dan penyokong. 



FIQH DAKWAH DALAM AL-QURAN 28 
PRO-AKTIF DALAM DAKWAH 

Allah taala berfirman yang bermaksud 

"Dan tiada (pula dosa) atas orang-orang yang apabila mereka datang kepadamu, 
supaya kamu memberi kenderaan, lalu kamu berkata 'Aku tidak memperoleh 
kenderaan untuk membawamu', lalu mereka kembali sedang mata mereka 
bercucuran air mata kerana kesedihan, lantaran mereka tidak mempunyai apa 
yang dapat mereka nafkahkan. Sesungguhnya jalan (untuk menyalahkah) 
hanyalah terhadap orang-orang yang meminta izin kepadamu, padahal mereka 
itu kaya. Mereka rela berada bersama orang-orang yang tidak ikut berperang 
dan Allah telah mengunci, mati hati mereka, maka mereka tidak mengetahui 
(akibat perbuatan mereka)." (At-Taubah : 92-93) 

Fiqh Dakwah 

1 . Seorang mukmin yang menghayati tanggungjawabnya terhadap dakwah dan 
perjuangan di jalan Allah taala akan sentiasa berusaha untuk memberi 
sumbangan dan terlibat di dalam usaha tersebut, walau pun hakikatnya dia 
mempunyai keuzuran atau tidak berkemampuan. 

2. Mukmin yang ikhlas terhadap perjuangan di jalan Allah taala akan menangis 
apabila terlepas peluang atau tidak diberi peluang untuk bersama dalam 
perjuangan. 

3. Maka sikap yang sedemikian adalah tanda komitmen seseorang terhadap 
perjuangan dan menjadi ukurtara dalam pentarbiyahan untuk melahirkan 
pendakwah. Inilah sifat manusia yang telah mewakafkan dirinya untuk dakwah. 
Manusia yang hidupnya untuk kerana dakwah dan dakwah hidup kerananya. 

4. Sebaliknya, Allah mencela mereka yang sentiasa mencari keuzuran di jalan 
perjuangan. Mereka yang berterusan seperti ini setelah diberi peringatan, 
menanggung risiko untuk dimatikan hatinya, sehingga ia akan terus selesa dan 
bergembira setiap kali mendapat alasan untuk dikecualikan dari tugas 
perjuangan di jalan Allah taala. 

5. Orang yang sentiasa mencari alasan dalam perjuangan adalah manusia yang 
hatinya sakit sehingga kalau pun ia mampu atau mempunyai keupayaan untuk 
memberi sumbangan, ia akan tetap mengelak dan melarikan diri. 

FIQH DAKWAH DALAM AL-QURAN 29 
DASAR MEMILIH ANTARA DUA MUDHARAT 

Allah taala berfirman yang bermaksud 



"Maka berjalanlah keduanya hingga tatkala keduanya menaiki perahu lalu dia 
(Khidr) melobanginya. Musa berkata 'Mengapa kamu melobangi perahu itu yang 
akibatnya kamu menenggelamkan penumpangnya'. Sesungguhnya kamu telah 
buat sesuatu kesalahan yang besar'." (Ai-Kahfi : 71) 

"Adapun kapal itu adalah kepunyaan orang-orang miskin yang bekerja di laut 
dan aku bertujuan merusakkan bahtera itu kerana di hadapan mereka ada 
seorang raja yang merampas tiap-tiap kapal." (Al-Kahfi : 79) 

Fiqh Dakwah 

1. Ayat ini menerangkan satu kejadian yang dialami oleh nabi Musa a. s dan 
Khidr. Khidr telah membocorkan kapal tanpa menjelaskan sebabnya sehingga 
ditegur oleh nabi Musa a.s. Di akhir pertemuan mereka berdua, Khidr 
menerangkan bahawa dia memecahkan kapal berkenaan agar ia tidak dirampas 
oleh raja yang zalim. Walau pun perbuatan memecahkan kapal itu telah 
merosakkan kapal milik orang miskin tetapi ia telah menyelamatkan kapal itu 
dari terus hilang dari pemiliknya yang miskin. Walau pun kapal itu rosak, 

tetapi si miskin masih tetap memilikinya. Kerosakan itu boleh dibaiki atau 
kayu-kayu kapal itu masih boleh bermanfaat bagi si miskin dan ini lebih baik 
dari kalau kapal itu dirampas oleh raja. 

2. Ayat ini menjadi dasar kepada kaedah 'Jika bertemu dua kemudaratan, maka 
diharuskan untuk menanggung kemudaratan yang lebih ringan'. 

3. Mengapakah Khidr tidak memilih untuk menghalang raja dari merampas kapal 
itu? Tidakkah dengan buat sedemikian ia tidak perlu merosakkan kapal itu? 
Hanya Allah taala sahaja yang tahu jawaban sebenarnya. Namun ia memberi 
pengajaran kepada pendakwah bahawa kadangkala dalam usaha dakwah 
pilihan yang terbaik yang ada baginya ialah bukan dengan berkonfrontasi 
langsung dengan punca masalah tetapi melakukan sesuatu yang lain atau 
menanggung salah satu dari mudarat yang lebih ringan. 

4. Apabila seseorang itu memilih jalan untuk menanggung salah satu dari dua 
mudarat yang lebih ringan, itu tidak bermakna dia itu lemah, kurang wara', 
takut dan sebagainya. Ini adalah satu pilihan yang pastinya sukar tetapi 
pendakwah yang objektif harus berani membuat pilihan sedemikian. 

5. Kadangkala pendakwah perlu buat tindakan yang tidak popular demi maslahat 
dakwah dan orang ramai, sebagaimana yang dilakukan oleh Khidr, kerana amal 
dakwah berdasarkan maslahat syariat bukan populariti semata-mata. 

6. Hatta nabi Musa a.s tidak tahu semua benda dan boleh tersilap dalam 
menanggapi sesuatu perkara. Oleh itu, setinggi mana sekali pun taraf 
seseorang, hendaklah dia mengakui bahawa dia mungkin tersalah seperti nabi 
Musa dan orang lain itu betul seperti Khidr. Sikap sedemikian juga mestilah 



dibina oleh seorang pendidik terhadap anak buahnya. Dengan itu si anak 
didik, tidak merasa bahawa pendidiknya itu sentiasa betul dan berani untuk 
berbeza pandangan dengan pendidiknya. 

7. Tanggapan seseorang dan tindakannya bergantung dengan apa yang dia 
tahu. Nabi Musa a.s mengkritik Khidr kerana dia tidak tahu apa yang diketahui 
oleh Khidr. Maka perlulah pendakwah memahami bahawa apa jua tanggapan dia 
terhadap sesuatu perkara, ia mungkin betul berdasarkan apa yang dia tahu 
tetapi tidak betul berdasarkan apa yang dia tidak tahu. Oleh sebab itu, 
perlulah berusaha untuk memperolehi sebanyak maklumat sebelum menanggapi 
sesuatu perkara. 

8. Pendakwah masti terbuka untuk menerima kritikan. Apabila dikritik, tidak 
boleh cepat melenting kerana tidak semua orang tahu apa yang dia tahu atau 
faham apa yang dia lakukan. Apabila dikritik, berikanlah penjelasan dengan 
baik. 

9. Boleh bagi pendakwah untuk tidak memberi penjelasan dahulu terhadap apa 
yang dia lakukan, jika dia mempunyai sebab yang wajar e. g mentarbiyah anak 
buah, strategi dll. 

FIQH DAKWAH DALAM AL-QURAN 30 
MENCARI PUJIAN DALAM DAKWAH 

Allah taala berfirman yang bermaksud 

"Janganlah sekali-kali kamu menyangka bahawa orang-orang yang gembira 
dengan apa yang telah mereka kerjakan dan mereka suka supaya dipuji 
terhadap perbuatan yang belum mereka kerjakan, janganlah kamu menyangka 
bahawa mereka terlepas dari siksa dan bagi mereka siksa yang pedih." (Ali 
Imran : 188) 

Fiqh Dakwah 

1 . Walau pun asal ayat ini diturunkan ke atas Ahli Kitab dan orang-orang 
munafiq, namun keumuman ertinya mengajar pendakwah agar jangan cepat 
bergembira dengan usaha yang telah mereka buat dan jangan pula mencari 
kepujian dan kemuliaan dari apa yang dia tidak akukan. 

2. Dalam larangan untuk bergembira terhadap apa yang telah dikerjakan 
mengandungi pesanan agar tidak cepat merasa selesa (complacent). Yang 
dituntut dari pendakwah ialah rasa syukur dan apabila kita memperkatakan 
tentang sesuatu tugas yang telah disempurnakan ia adalah atas dasar 
kesy ukuran bukan complacency. 


3. Dalam larangan untuk mencari pujian pada perkara yang tidak dilakukan, 



selain ia merupakan adab yang perlu dipelihara oleh pendakwah, ia juga 
mengandungi garis pandu bagaimana gerakan dakwah mengusahakan program 
pembangunan imej dan perhubungan awamnya. 

4. Seringkah dalam usaha untuk memberi gambaran imej yang positif dan 
mencapai objektif perhubungan awamnya, gerakan dakwah terdorong untuk 
membuat dakwaan-dakwaan terhadap pencapaian-pencapaian dengan 
sokongan statistik dan lain-lain. Amalan ini kadangkala tidak memberi gambaran 
sebenar atau merupakan dakwaan terhadap sesuatu yang bukan dari hasil 
usaha langsungnya. Ini adalah satu kecelaan yang perlu dijauhi. Dalam sebuah 
hadits Rasulullah s. a. w bersabda yang bermaksud "Sesiapa yang mendakwa 
satu dakwaan yang bohong agar membanyakkan manfaat dengannya, Allah 
tidak akan menambah baginya kecuali sedikit (kekurangan). " (Riwayat Al-Bukhari 
& Muslim) 

FIQH DAKWAH DALAM AL-QURAN 31 
SUMBER-SUMBER KEKUATAN DAKWAH 

Allah taala berfirman yang bermaksud 

"Sesungguhnya Kami telah mengutus rasul-rasul kami dengan membawa 
bukti-bukti yang nyata dan telah kami turunkan bersama mereka Al-Kitab dan 
neraca (keadilan) supaya manusia dapat melaksanakan keadilan. Dan Kami 
ciptakan besi yang padanya terdapat kekuatan yang hebat dan berbagai manfaat 
bagi manusia, (supaya mereka mempergunakan besi itu) dan supaya Allah taala 
mengetahui siapa yang menolong (agama)Nya dan rasul-rasulNya padahal Allah 
tidak dilihatnya. Sesungguhnya Allah Maha Kuat lagi Maha Perkasa." (Al-Hadid 
: 25) 

Fiqh Dakwah 

1. Allah taala mengaitkan golongan yang menolong agamaNya dengan 

a. bukti-bukti nyata yang dibawa oleh para rasul 

b. kitab suci 

c. keadilan 

d. besi 

2. Bukti-bukti nyata merujuk kepada kekuatan minda kerana untuk memahami 
bukti dan mengemukakan kepada orang lain memerlukan minda intelektual yang 
baik. 

3. Kitab suci merujuk kepada kekuatan manhaj, dasar dan prinsip perjuangan. 

4. Keadilan merujuk kepada kekuatan nilai dalam diri dan misi perjuangan. 
Bahawa perjuangan ini ialah untuk keadilan dan ia mesti dilaksanakan sejajar 



dengan nilai keadilan. Keadilan tidak akan boleh memperjuangkan misi yang 
zalim dan kezaliman tidak boleh mendasari usaha untuk menegakkan keadilan. 

5. Besi merujuk kepada kekuatan kebendaan sekaligus juga kekuatan teknologi 
kerana galian tidak dapat dicanai menjadi besi tanpa penguasaan terhadap 
ilmu dan teknologi berkenaan. 

6. Walau pun aqidah mendasari usaha untuk memenangkan agama Allah taala 
dan ia adalah kekuatan yang utama tetapi untuk memenangkan agamaNya 
memerlukan lebih dari hanya kekuatan aqidah. 

7. Kesyumulan Islam menuntut agar jalan untuk memenangkannya juga syumul 
yang meliputi segala aspek kekuatan, cara dan strategi. 

8. Oleh itu, ayat di atas tadi memberi garis besar akan apa yang perlu 

dibina dalam diri pendakwah dan apa yang perlu dibina dalam gerakan dakwah 
dalam rangka untuk memenangkan agama Allah taala. 

FIQH DAKWAH DALAM AL-QURAN 32 

DAKWAH IALAH MEWUJUDKAN KESEIMBANGAN SOSIAL 

Allah taala berfirman yang bermaksud 

"Dan peliharalah dirimu dari pada siksaan yang tidak khusus menimpa 
orang-orang zalim sahaja di antara kamu. Dan ketahuilah bahawa Allah amat 
keras siksaanNya." (Al-Anfaal : 25) 

"Dan Allah sekali-sekali tidak akan mengazab mereka, sedang kamu berada di 
antara mereka. Dan tidaklah (pula) Allah akan mengazab mereka, sedang 
mereka meminta ampun." (Al-Anfaal : 33) 

"Dan Tuhanmu sekali-kali tidak akan membinasakan negeri-negeri secara zalim 
sedang penduduknya orang-orang yang berbuat baik (musleh)." (Hud : 1 17) 

Fiqh Dakwah 

1 . Kemungkaran yang bermaharajalela akan mengakibatkan turunnya azab dari 
Allah taala. Kewujudan sekelompok manusia yang dikasihi Allah taala akan 
menarik rahmatNya sebagaimana kewujudan Rasulullah s. a. w di tengah 
masyarakat Mekah. 

2. Manusia berkenaan bukanlah hanya manusia-manusia soleh tetapi juga 
mereka yang musleh - yang berusaha untuk mengislah masyarakat. Manusia- 
manusia soleh yang hanya baik untuk diri sendiri dan tidak perihatin terhadap 
kerosakan dalam masyarakatnya tidak akan menarik rahmat Allah taala. Bahkan 
mereka turut bersama dalam azab yang menimpa. 



3. Hal ini memberi gambaran bahawa insan muslim yang dikehendaki ialah insan 
yang soleh dan musleh. 

4. Walau pun, dakwah bertujuan untuk menarik seluruh manusia ke jalan Allah 
taala. Namun dalam kehidupan realiti, ini tidak akan berlaku. Akan sentiasa 
ada manusia yang inkar dan menjauhi jalan Allah taala. 

5. Apabila ekuilibirium antara kesolehan dan kemungkaran sosial tidak 
seimbang, kewujudan manusia musleh yang tidak memadai tidak akan mampu 
menahan azab Allah taala. Lihat Al-Anfaal : 25 di atas. 

5. Oleh itu, yang minima yang harus dicapai oleh gerakan dakwah ialah 
kewujudan sekelompok manusia yang musleh yang mencukupi untuk menahan 
azab Allah taala dari menimpa. Agar dakwah dapat dijalankan dengan baik dan 
menjamin kesejahteraan hidup di dunia. Sekali lagi, ini berdasarkan dengan 
kewujudan Rasulullah dan sekelompok manusia yang masih beristighfar di 
Mekah. 

6. Kadar minima ini tidak ditentukan sebagai hikmah bagi pendakwah untuk 
terus berusaha tanpa rasa complacent. 

7. Memahami hakikat ini pastinya berguna dalam konteks dakwah di suasana 
umat Islam sedikit agar seimbang antara idealisme dan realiti. 

FIQH DAKWAH DALAM AL-QURAN 33 
MENGUJI PENDAKWAH 

Allah taala berfirman yang bermaksud 

"Maka tatkala Thalut keluar membawa tentaranya, ia berkata "Sesungguhnya 
Allah akan menguji kamu dengan satu sungai. Maka siapa di antara kamu 
meminum airnya, bukanlah ia pengikutku. Dan barangsiapa tidak meminumnya, 
kecuali menceduk kecuali menceduk seceduk tangan, maka ia adalah 
pengikutku. "Kemudian mereka meminumnya kecuali beberapa orang di antara 
mereka. Maka tatkala Thalut dan orang-orang beriman bersama dia telah 
menyeberangi sungai itu, orang-orang yang telah minum berkata "Tak ada 
kesanggupan kami pada hari ini untuk melawan Jalut dan tentaranya." 
Orang-orang yang meyakini bahawa mereka akan menemui Allah berkata 
"Berapa banyak terjadi golongan yang sedikit dapat mengalahkan golongan yang 
banyak dengan izin Allah dan Allah berserta orang-orang yang sabar." (Al- 
Baqarah : 249) 

Fiqh Dakwah 

1 . Harus bagi pendakwah dan gerakan dakwah menguji aktivis-aktivis dakwah. 



2. Ujian ini dilakukan untuk mentarbiyah para aktivis, menentukan kelayakan 
bagi sesuatu tugas, membersihkan gerakan dari elemen-elemen yang tidak sihat 
dan lain-lain. 

3. Ujian dilakukan terhadap aspek keimanan, komitmen, kefahaman dan 
kekuatan fizikal. 

4. Apabila ujian dilakukan, maka akan wujud kemungkinan mereka yang gagal. 
Dalam sesetengah ujian ini, kegagalan akan mengaibatkan keguguran dari jalan 
perjuangan. 

5. Hakikat ini perlulah difahami agar pendakwah dan gerakan dakwah bersedia 
menghadapi konsekuen dari ujian yang dilakukan ke atas para aktivisnya. 
Dengan memahami hakikat ini, kekecewaan tidak akan menguasai diri setelah 
melihat hasilnya. 

6. Sekiranya pendakwah dan gerakan dakwah tidak menguji para aktivisnya, 
ujian akan tetap berlaku kerana Allah taala menghendaki bahawa ujian adalah 
sebahagian dari sunnah di jalan dakwah. 

7. Konsep yang sama juga dinyatakan dalam surah Al-Mumtahinah : 10. 

FIQH DAKWAH DALAM AL-QURAN 34 
SUMBER-SUMBER KEKUATAN DAKWAH II 

Allah taala berfirman yang bermaksud 

"Dan beristiqamahlah sebagaimana engkau (Muhammad) telah diperintahkan 
dan mereka yang bertaubat bersama kau dan janganlah kamu semua 
melampau, sesungguhnya Dia terhadap apa yang kamu lakukan maha melihat." 
(Hud : 112) 

Fiqh Dakwah 

1. Ayat yang ringkas ini mengandungi beberapa asas kekuatan bagi umat Islam, 
iaitu 

a. Kekuatan komitmen. Ini dapat diambil dari kekata perintah beristiqamah. 
Sesungguhnya dalam istiqamah itu mengandungi tuntutan komitmen yang kuat. 
Tanpa komitmen, sukarlah seseorang itu untuk beristiqamah dengan agamanya, 
kerja dakwah dan organisasi yang dia berada. 


b. Kekuatan manhaj/ideologi. Ini dapat dilihat dari kekata 'sebagaimana yang 
engkau telah diperintahkan', iaitu Islam. Islam adalah sumber kekuatan bagi 



manusia dan umatnya. Para sahabat dahulu ramai yang hina tetapi dengan 
Islam mereka menjadi mulia. Maka untuk membina kekuatan dalam umat Islam, 
Islam tidak boleh diabaikan. Diperingkat peribadi dan organisasi, perlulah 
dipastikan bahawa usaha dakwah dilakukan bukan hanya dengan semangat 
tetapi diasaskan atas 'ideologi' yang mantap. Apabila seseorang berada dalam 
sebuah organisasi, maka perlulah ia bertanya apakah ideologi yang menjadi 
asas kerja organisasi itu dan sejauhmanakah kekuatan ideologi itu bila diuji. 

c. Kekuatan akhlaq / spiritual. Ini dapat dilihat dari sifat taubat yang 
dinyatakan dalam ayat itu. Taubat adalah langkah untuk membersihkan rohani 
dari dosa. Kekuatan rohani tidak dicapai kecuali jika ia bersih. Taubat 
adalah puncak sifat rohani. Maka ia adalah simbol kekuatannya. Perjuangan 
yang tidak didokong oleh kekuatan rohani akan tidak tahan diuji. 

d. Kekuatan berjamaah / ukhuwwah. Ini dapat dilihat dari kekata 'yang 
bersama kamu'. Ayat ini bermula dengan perintah kepada nabi Muhammad s. a. w 
lalu disertakan bersamanya orang-orang yang beriman, bagi menonjolkan 
elemen berjamaah. Tiada perjuangan yang dapat dijayakan tanpa usaha kolektif. 

e. Kekuatan disiplin. Ini dapat dilihat dari perintah agar jangan melampau. 
Pelampauan berlaku apabila melanggar batas-batas yang ditetapkan. 
Pelampauan berlaku apabila tidak ada disiplin dalam diri atau organisasi dari 
melanggar batas. Pendakwah dan organisasi dakwah yang tidak disiplin tidak 
dapat diharapkan untuk memimpin kejayaan perjuangan ini. Tanpa disiplin boleh 
menatijahkan fatal dan pendek nafas bagi pendakwah dan organisasi dakwah. 

f. Kekuatan muraqabah. Ini dapat dilihat dari pernyataan bahawa Allah taala 
maha melihat apa yang kita lakukan. Muraqabah adalah nilai yang mendasari 
sifat disiplin dalam diri. Kerana kesedaran terhadap Allah maha melihatlah, 
seseorang itu sentiasa menjauhi batas-batas yang dilarang, baik waktu 
sendirian atau terang-terangan. Dalam konteks organisasi dakwah, selain 
muraqabah dibina dalam diri, muraqabah juga dapat dilihat dalam erti proses 
pemantauan dan audit bagi menjaga kesolehan organisasi itu. 

FIQH DAKWAH DALAM AL-QURAN 35 

PENDAKWAH HENDAKLAH BERMANFAAT BUKAN MENJADI BEBAN 

Allah taala berfirman yang bermaksud 

"Dan Allah (pula) membuat perumpamaan: dua lelaki yang seorang bisu, tidak 
dapat berbuat sesuatu pun dan dia menjadi beban atas penanggungnya, ke 
mana saja dia disuruh oleh penanggungnya itu, dia tidak dapat mendatangkan 
satu kebajikan pun, samakah orang itu dengan orang yang menyuruh berbuat 
keadilan, dia berada pula di atas jalan yang lurus?" (An-Nahl : 76) 


Fiqh Dakwah 



1. Islam mahukan agar seorang muslim tidak menjadi beban bagi orang lain dan 
masyarakatnya, sebaliknya menjadi seorang yang bermanfaat. 

2. Demikianlah falsafah hidup seorang pendakwah bahawa dia harus sentiasa 
menjadi seorang yang bermanfaat, kontributif dan relevan kepada keluarga, 
masyarakat, negara dan organisasi yang dia berada. Dia tidak mahu 
kewujudannya hanya menambah pada angka semata-mata. Dia faham bahawa 
jika dia tidak bermanfaat, kontributif dan relevan dia menanggung risiko menjadi 
beban kepada keluarga, masyarakat, negara dan organisasinya. Tidak ada 
seorang pun dari meraka yang menggelarkan dirinya pendakwah patut menjadi 
seperti melukut di tepi gantang atau sesuatu yang wujudnya tidak dirasai dan 
ketiadaannya tidak dirasa rugi. Lebih buruk lagi, jika ketiadaannya itu 
melegakan hati. 

3. Allah menggambarkan manusia pembeban ini dengan 'ke mana sahaja dia 
pergi, dia tidak mendatangkan satu kebajikan pun'. Ini memberi makna bahawa 
kebaikan pendakwah hendaklah meluas dalam konteks apa jua bukan hanya 
dalam sudut-sudut tertentu sahaja. Pendakwah tidak patut hanya bermanfaat 
bagi keluarganya tetapi menjadi beban bagi masyarakat dan negara pula atau 
bermanfaat bagi masyarakat tetapi beban bagi keluarga pula atau bermanfaat 
bagi keluarga dan masyarakat tetapi beban bagi negaranya. 

4. Seorang itu dikatakan bermanfaat apa bila dia mendatangkan kebaikan, 
menyuruh kepada keadilan dan berada di jalan yang lurus. Bagi pendakwah, 
tiada jalan yang lurus kecuali Islam. Islam itu pula sebenarnya telah 

meliputi segala kebaikan dan keadilan. Namun Allah tetap menggunakan kekata 
kebaikan dan keadilan secara berasingan, kekata yang bersifat umum dan 
universal yang berbeza dari kekata 'solehat', 'bir', 'makruf' dsb yang 
mempunyai nuansa yang lebih khusus dan Islami. 

Ini membayangkan bahawa bermanfaatnya pendakwah mestilah juga dirasai 
dalam konteks nilai-nilai sejagat. Kita bukan bersuara atas dasar agama sahaja 
tetapi juga nilai-nilai luhur yang dikongsi bersama oleh manusia. Kita bukan 
hanya membela agama sahaja tetapi juga membela nilai-nilai sejagat itu tadi. 

5. Salah satu sifat bermanfaat ialah kekal relevan dan memberi kesan (impact) 
dengan situasi yang di mana si pendakwah berada. Kalau kebaikan yang dibawa 
dan diseru oleh pendakwah tidak relevan atau tidak dirasakan relevan atau 
tidak mencetus kesan (impact) oleh orang maka hampir samalah dengan tidak 
bermanfaat. 

FIQH DAKWAH DALAM AL-QURAN 36 
DAKWAH MESTI HIDUP DALAM KEPELBAGAIAN 

Allah taala berfirman yang bermaksud; 



"Hai manusia, sesungguhnya Kami menciptakan kamu dari seorang lelaki dan 
perempuan dan menjadikan kamu berbangsa-bangsa dan bersuku-suku supaya 
kamu saling kenal mengenali. Sesungguhnya orang yang paling mulia di antara 
kamu ialah di sisi Allah ialah orang yang paling bertakwa di antara kamu. 
Sesungguhnya Allah Maha Mengetahui lagi Maha Mengenal." (Al-Hujurat : 13) 

Fiqh Dakwah 

1 . Ayat di atas memberi pengisytiharan bahawa Allah taala dengan sengaja 
mencipta manusia penuh dengan kepelbagaian. Bahkan sifat kepelbagaian ini 
adalah sunnah alam keseluruhannya. Dalam Al-Quran, Allah taala menceritakan 
bahawa binatang itu berbagai-bagai, orang-orang beriman itu berbagai-bagai 
dan orang-orang kafir juga berbagai-bagai. 

2. Ini mengajar pendakwah bahawa hakikatnya pluralisme dan multi-culturalism 
adalah sebahagian dari aturan hidup yang pendakwah mesti bersedia untuk 
hidup dengannya dan tidak melarikan diri darinya. 

3. Allah taala menjelaskan bahawa kepelbagaian yang dicipta olehNya adalah 
untuk tujuan yang positif - saling kenal mengenali, bukan bertujuan negatif 
misalnya untuk saling bergaduh atau berperang antara satu sama lain. 

4. Oleh itu, asal hubungan kita sesama manusia ialah atas dasar yang positif - 
ingin kenal, bermesra dll. Perang itu hanya ke atas mereka yang melakukan 
tindakan perang (actofwar). Jika tiada tindakan perang, maka hukum 
perhubungan kembali kepada asas yang positif. Adapun sikap dengki dan jahat 
manusia ke atas pendakwah yang bukan berupa tindakan perang, ia dibalas 
samada dengan sesuatu yang lebih baik (billati hiya ahsan) atau kejahatan yang 
sama (saiyiah mitsluha). Hazar (sikap berhati-hati) adalah wajar, namun 
mengandaikan semua orang lain adalah musuh yang berdengki sikap yang lebih 
dekat kepada berlebih-lebihan. 

5. Jika Allah taala telah menjadikan alam ini secara lumrahnya bersifat pelbagai, 
maka wajarlah jika asas hubungan itu dibina atas sifat yang positif kerana ia 
lebih sesuai dengan fitrah manusia. Islam adalah agama fitrah, praktikal dan 
mudah bagi kehidupan. Bayangkan bagaimana perasaan manusia jika dia 
merasakan setiap manusia lain yang berbeza dengannya mesti dibenci dahulu 
sebelum dikenalpasti samada dia boleh berasa aman atau percaya dengan 
manusia itu atau tidak? 

6. Membina perhubungan sesama manusia yang pelbagai ini atas asas yang 
positif juga lebih sesuai dengan keperluan dakwah. Dakwah adalah untuk 
memenangi hati orang lain. Logiknya, bagaimana boleh kita melakukan sesuatu 
yang boleh memenangi hati orang lain jika hati itu diselaputi dengan rasa benci 
dan dendam. 



7. Kita tidak sekali-kali menerima yang lain sebagai agama kecuali Islam tetapi 
kita tidak membenci seseorang itu semata-mata kerana mereka berbeza agama 
dengan kita. 

FIQH DAKWAH DALAM AL-QURAN 37 

BERANSUR-ANSUR DALAM PERUBAHAN BUKAN REVOLUSI MENDADAK 

Allah taala berfirman yang bermaksud; 

“Dan Al-Quran itu telah Kami turunkan dengan beransur-ansur agar kamu 
membacakannya perlahan-lahan kepada manusia dan Kami menurunkannya 
bahagian demi bahagian.” (Al-lsra’ : 106) 

“Berkata orang-orang kafir ‘Mengapa Al-Quran itu tidak diturunkan kepadanya 
sekali gus?’ Demikianlah supaya Kami perkuat hatimu dengannya dan Kami 
membacakannya secara tartil (teratur dan benar).” (Al-Furqan : 32) 

Fiqh Dakwah 

1 . Ayat ini mentsabitkan bahawa proses penurunan Al-Quran ialah secara 
beransur-ansur. Allah taala sebenarnya mampu untuk menurunkan Al-Quran dan 
syariat sekali gus sebagaimana ia pernah buat ke atas Bani Israel melalui 

nabi Musa a. s. 

2. Flikmah penurunan Al-Quran secara beransur-ansur ialah 

a. agar menjadi rahmat kepada manusia. 

b. agar memudahkan hati untuk menerima ajaran Al-Quran. 

c. agar memudahkan hati yang telah menerima ajaran Al-Quran untuk 
memantapkannya. 

3. Sesiapa sahaja yang meneliti Al-Quran, pasti akan dapati sifat 
beransur-ansur dan bertahap-tahap ini merupakan satu aturan alam ini, 
contohnya; 

a. Allah taala sendiri menjadikan alam dalam tempoh 6 hari (tahap). 

b. Allah taala mensyariatkan banyak hukum secara bertahap e. g pengharaman 
arak, riba dan perintah jihad. 

c. Allah taala memusnahkan sesuatu umat pun melalui proses beransur-ansur 
e. g diutus nabi, dibiarkan kemunculan kelompok yang melampau (mutrafiiha) 
dan dibanyakkan maksiat bermaharajalela dahulu. 

4. Maka demikianlah usaha dakwah, la mesti mematuhi aturan alam, la mesti 
memelihara prinsip beransur-ansur dan bertahap-tahap (tadarruj). 


5. Islam datang untuk mengubah perkara yang mendasar seperti persoalan 



sistem kepercayaan manusia dan sasaran utama dakwah adalah sentiasa 
perkara pokok dan dasar. Tetapi perkara pokok dan dasar ini pun, mestilah 
diubah secara beransur-ansur. Maka revolusi dalam erti mencetus perubahan 
secara mendadak, bukan pilihan utama dakwah, walau ia kelihatan gah 
(glamour) pada pandangan umum. 

6. Apabila kita menerima proses bertahap-tahap dalam dakwah maka perlulah 
juga kita menerima konsekuen darinya. Ini bermaksud kita harus sanggup hidup 
dalam jahiliyah dahulu sementara ia dapat diubah. Oleh itu, kita tidak lari 

dari satu tempat semata-mata kerana ia adalah tempat atau masyarakat 
jahiliyah. Kita harus sanggup untuk membiarkan kemunkaran yang kecil bagi 
menumpu kepada usaha merubah kemunkaran yang besar. Kita mesti sanggup 
menanggung sedikit mafsadah (kerosakan) bagi menghilangkan mafsadah atau 
menarik maslahat yang lebih besar. 

7. Sesiapa yang ingin memilih jalan yang pantas dan cepat dalam usaha 
dakwahnya, wajiblah baginya memastikan bahawa usahanya itu tidak 
menimbulkan mudarat yang lebih besar. Jika tidak, ke atas bahunya 
pertanggungjawaban di hadapan Allah taala. 

FIQH DAKWAH DALAM AL-QURAN 39 

MENGUASAI PERASAAN & KEPENTINGAN KEYAKINAN DIRI 

Allah taala berfirman yang bermaksud; 

"Dan (ingatlah) ketika Tuhanmu menyeru Musa (dengan firmanNya) 'Datangilah 
kaum yang zalim itu', (laitu) kaum Firaun, mengapa mereka tidak bertakwa? 
Berkata Musa 'Ya Tuhanku, sesungguhnya aku takut mereka akan mendustakan 
aku. Dan (kerananya) sempitlah dadaku dan tidak lancar lidahku, maka utuslah 
(Jibril) kepada Harun. Dan aku berdosa terhadap mereka, maka aku takut 
mereka akan membunuhku. Allah berfirman 'Jangan takut (mereka tidak akan 
dapat membunuhmu), maka pergilah kamu berdua dengan membawa ayat-ayat 
Kami (mukjizat-mukjizat); sesungguhnya Kami bersamamu mendengarkan (apa- 
apa yang mereka katakan)." (Asy-Syu'ara : 10 - 15) 

Fiqh Dakwah 

1 . Allah taala menceritakan perasaan nabi Musa a. s ketika menerima perintah 
dan tanggungjawab dakwah. Nabi Musa a. s merasa gerun dan gementar dengan 
tugas berkenaan. 

2. Adalah menjadi lumrah bagi pendakwah untuk merasa gementar dengan 
tanggungjawab dan amanah dakwah yang terbeban atas bahunya, la adalah 
sebahagian dari sifat kemanusiaan pendakwah. Hatta seorang nabi yang gagah 
seperti Musa a.s juga dihinggapi perasaan sedemikian. Namun perlulah 
mencontohi nabi Musa a.s kerana beliau tidak membiarkan perasaan itu 



menguasai dan menghantui diri sehingga dia menjadikan alasan untuk menjauhi 
atau mengelak dari tugas dakwah. Sering kali kita bertemu dengan 'pendakwah' 
yang menolak tugas dakwah semata-mata kerana melayan rasa gerun dan 
gementar dalam diri dengan berkata 'Saya tidak mampu', 'Tugas ini terlalu berat', 
'Saya tidak layak' dll. 

3. Hakikatnya perasaan sedemikian adalah lumrah manusia. Apa yang perlu 
dilakukan oleh pendakwah dalam menghadapi situasi seperti itu ialah untuk 
menilai secara objektif kepentingan tugas itu dan bagaimana dia dapat 
menyumbang untuk menjayakannya. Perasaan sedemikian hendaklah diatasi 
sebagaimana yang ditunjukkan oleh nabi Musa. a.s. Sebaik-baik cara mengatasi 
perasaan itu ialah dengan mengadu kepada Allah taala kerana Dialah yang 
menguasai perasaan dan hati manusia. 

4. Perhatikan, bahawa nabi Musa a.s apabila mengadu kepada Allah taala akan 
perasaannya, dia tidak memohon agar dilepaskan dari amanah itu tetapi dia 
memohon agar diberi bantuan bagi menunaikannya. Ertinya dia tidak melarikan 
diri dari tugas dan memberi alasan untuk tidak menerimanya kerana kelemahan 
diri. Sebaliknya dia memohon sokongan dan bantuan. 

5. Oleh itu, dalam menghadapi tugas dakwah dan kelemahan diri, mengadulah 
kepada Allah taala untuk memperolehi bantuan dan jangan lari dari tugas 
sebelum mencuba. 

6. Tugas dakwah, dalam apa jua marhalah, sentiasa memerlukan keyakinan diri 
untuk menjayakannya. Tidak mungkin seorang pendakwah atau gerakan dakwah 
itu berjaya menghadapi Firaun zamannya, sebagaimana nabi Musa a.s tanpa 
keyakinan diri. Pendakwah atau gerakan dakwah yang 'timid ' tidak akan 
mencipta sejarah dan tidak layak untuk memimpin panji-panji dakwah. Maka 
sesiapa sahaja atau mana-mana organisasi yang mempunyai aspirasi untuk 
menjadi pemain peranan utama dalam dakwah, perlulah membina keyakinan diri 
dan perlulah juga membina keyakinan diri dalam setiap anak didik yang 
ditarbiyah olehnya. 

7. Pendakwah yang merasa cukup dengan memainkan peranan-peranan 
pinggiran sahaja di sepanjang jalan dakwah, sesungguhnya dia telah tidak 
menghayati anjuran berlumba-lumba dalam membuat kebajikan dan ihsan dalam 
beramal. 

8. Allah taala menjanjikan nabi Musa a.s keselamatan dari dibunuh oleh 
Firaun dan Dia tidak meningkah janjiNya. Sememangnya Allah taala tidak 
menjanjikan sedemikian bagi semua pendakwah tetapi Dia menjanjikan bantuan, 
sokongan, kemenangan dan ganjaran yang besar bagi sesiapa yang berusaha di 
jalanNya, dan Dia tidak akan juga mengingkari janjiNya ini. 



FIQH DAKWAH DALAM AL-OURAN 40 

MENGHADAPI LARANGAN ALLAH TAALA DAN BERSAMA DENGAN 
KEMUNKARAN 

Allah taala berfirman yang bermaksud; 

"Berkata Yusuf 'Jadikanlah aku bendaharawan negara (Mesir). Sesungguhnya 
aku adalah orang yang pandai menjaga, lagi berpengetahuan'. Dan demikianlah 
Kami memberi kedudukan kepada Yusuf di negeri Mesir; (dia berkuasa) pergi 
menuju ke mana saja dia kehendaki di bumi Mesir itu, Kami melimpahkan rahmat 
Kami kepada siapa yang Kami kehendaki dan Kami tidak mensia-siakan pahala 
orang yang berbuat baik." (Yusuf : 55-56) 

Fiqh Dakwah 

1 . Harus bagi untuk pendakwah menawarkan diri sendiri untuk sesuatu jawatan 
dan amanah, jika 

a. dia yakin berkemampuan dan berkelayakan dibanding dengan orang-orang 
lain. 

b. untuk mengelakkan jawatan itu jatuh ketangan orang yang tidak layak atau 
tidak amanah atau zalim atau amanah itu menjadi terbengkalai. 

c. jika melakukan sedemikian, akan memelihara maslahat yang lebih besar atau 
mengelak mudarat yang besar. 

2. Demikianlah juga harus bagi pendakwah itu memuji diri sendiri jika ada 
keperluan e. g menanamkan rasa hormat orang terhadap dirinya atau membina 
keyakinan atau tsiqah orang yang akan memudahkan mesej dakwah 
disampaikan. 

3. Peristiwa nabi Yusuf a. s menawarkan diri untuk satu amanah merupakan 
kontras bagi larangan agama dari meminta-minta jawatan kepimpinan atau 
amanah yang banyak disebut dalam hadits Rasulullah s. a. w. Ini bukan 
menunjukkan percanggahan sebaliknya merupakan pengecualian dari hukum 
yang melarang. Yang seperti ini wujud dalam banyak syariat Islam. Dengan itu ia 
mengajar para pendakwah, jika mereka menghadapi sesuatu larangan dalam 
Islam, janganlah terus berhenti dengan hukum larangan itu tetapi hendaklah 
juga menyelidik apakah pengecualian-pengecualian yang wujud dari hukum itu? 
Adakah di sana ada maslahat yang lebih besar dari mudarat yang dilarang? 
Adakah di sana mudarat yang lebih besar yang hendak dielakkan dari mudarat 
yang dilarang? Hal ini adalah kerana kaedah fiqh ada menyebutkan bahawa 
dibolehkan melakukan sesuatu yang dilarang, untuk menjaga maslahat yang 
lebih besar dan dibolehken menanggung mudarat yang kecil, kerana mengelak 
mudarat yang besar. 



4. Diharuskan bagi pendakwah untuk memegang jawatan dalam pemerintahan 
yang tidak melaksanakan Islam, jika dengan melakukan sedemikian 
membolehkannya untuk membanyakkan maslahat agama atau mengurangkan 
mudarat, walau pun dengan melakukan sedemikian menyebabkan ia terdedah 
dengan beberapa kemudaratan. 

5. Kewujudan seseorang di dalam sistem bukan Islam semata-mata tidak 
memberi alasan untuk mencela dia atau memfasiqkannya atau 
mengkufurkannya. Allah taala tidak mencela nabi Yusuf a. s dan isteri Firaun 
Musa yang kekal bersama Firaun. Kecelaan hanya dilemparkan jika keberadaan 
itu diasaskan atas niat keduniaan, tidak memberi maslahat yang besar dan tidak 
menghalang mudarat yang besar. 

6. Pendakwah yang ingin memegang jawatan sedemikian, hendaklah 
memastikan niat yang betul, jelas akan maslahat yang dapat dicapai atau 
mudarat yang dapat dihalang. Mereka yang ingin mencela, hendaklah 
membuktikan niat yang tidak betul, ketiadaan maslahat yang hendak dicapai 
atau kewujudan mudarat yang besar. 

7. Dalam semua keadaan, hendaklah kita bertakwa kepada Allah taala. 

FIQH DAKWAH DALAM AL-QURAN 41 
BERHADAPAN DENGAN PELAKU MAKSIAT 

Allah taala berfirman yang bermaksud; 

"Wahai orang-orang yang beriman, janganlah kamu ambil musuhKu dan 
musuhmu menjadi teman-teman yang setia yang kamu sampaikan kepada 
mereka (berita Muhammad) atas alasan rasa kasih sayang; padahal 
sesungguhnya mereka telah ingkar kepada kebenaran yang datang kepadamu. 
Mereka mengusir Rasul dan (mengusir) kamu kerana kamu beriman kepada 
Allah, Tuhan kamu. Jika kamu benar-benar keluar untuk berjihad di jalanKu dan 
mencari keredhaanKu (janganlah kamu melakukan sedemikian). Kamu 
memberitahukan secara rahsia (berita-berita Muhammad) kepada mereka, 
kerana kasih sayang. Aku lebih mengetahui apa yang kamu sembunyikan dan 
yang kamu nyatakan. Dan barangsiapa di antara kamu yang melakukannya, 
maka sesungguhnya dia telah tersesat dari jalan yang lurus." (Al-Mumtahanah : 
1 ) 

Fiqh Dakwah 

1 . Ayat ini diturunkan ke atas Hatib b. Abi Balta'ah. Beliau adalah seorang 
sahabat yang telah melakukan kesalahan kerana ingin memaklumkan rancangan 
Rasulullah s.a.w untuk menyerang Mekah dengan menghantar surat melalui 
seorang wanita tua. Surat berkenaan kemudiannya dipintas oleh sahabat- 
sahabat yang diutus oleh Rasulullah s.a.w. Pada ketika para sahabat yang lain 



amat marah, bahkan Umar r.a mahu memenggal kepalanya, Rasulullah s. a. w 
bertanya kepada beliau dengan lembut akan sebab dia melakukan sedemikian. 
Setelah mendengar akan kata-katanya, Rasulullah s. a. w lalu memaafkannya 
kerana sumbangannya sebagai Ahli Badr. Rujuk sirah nabi s.a.w mengenai 
penaklukan Mekah bagi perincian. 

2. Ayat di atas menangani aspek hukum terhadap perbuatan Hatib. Allah taala 
menyatakan secara tegas dan jelas, tanpa nada apologetik, bahawa ia adalah 
satu perbuatan yang salah. Perbuatan Rasulullah s.a.w pula mengajar kita 
akan aspek layanan terhadap seorang yang telah melakukan kesalahan. Hakikat 
ini mengajar para pendakwah bahawa hukum satu perbuatan adalah perkara 
yang berbeza dengan layanan terhadap pelaku kesalahan. 

3. Sesorang yang telah melakukan kesalahan yang keji tidak semestinya dilayan 
secara hina dan keji kerana perbuatannya. Apatah lagi jika ia adalah seorang 
yang dikenali telah mempunyai jasa dan sumbangan. Tambahan lagi jika ia 
menunjukkan sikap bersalah atau melakukan sesuatu kerana tekanan tertentu. 

4. Perbuatan Rasulullah s.a.w menunjukkan kehalusan akhlaq yang perlu 
dicontohi oleh pendakwah terhadap pelaku maksiat atau rakan seperjuangan 
yang melakukan kesalahan. Rasulullah s.a.w berlembut, bahkan memaafkan, 
terhadap mereka yang melakukan pengkhianatan terhadap dirinya. Bahkan 
kesalahan berkenaan, boleh sahaja menyebabkan seseorang jatuh dalam 
kekufuran. Ini mengajar pendakwah agar sentiasa mengutamakan kelembutan 
dan melihat setiap perkara dengan kaca mata kasih sayang, hatta kepada pelaku 
maksiat sekali pun dan sebesar mana maksiat berkenaan pun. 

5. Hatta dalam kesalahan sebesar ini, Rasulullah s.a.w tidak terus menjatuhkan 
hukuman, apatah lagi mengkufurkan pesalah berkenaan. Kerana telah 
mengenali Hatib, beliau berlapang dada dan memberi peluang untuk Hatib 
membela dirinya. Akhlaq pendakwah menuntut untuk tidak cepat menghukum, 
tanpa mendengar penjelasan. 

6. Walau pun Rasulullah s.a.w mendapat wahyu yang benar mengenai 
perbuatan Hatib, tetapi dia tidak hanya menghukum Hatib berdasarkan wahyu 
sahaja. Sebaliknya dia tetap melaksanakan proses perbicaraan yang adil dengan 
memberi peluang untuk Hatib bercakap. Demikianlah seorang pendakwah, 
sentiasa terbuka dan memberi peluang orang lain untuk berhujah walau dia 
meyakini akan kebenaran dirinya. 

7. Dalam berhadapan dengan pelaku maksiat, Islam mahukan dia itu diislah 
(rehabilitate) bukan dihukum semata-mata. Pendakwah hendaklah mengislah 
meraka yang buat kesalahan bukan memalukan mereka - tarbiyah bukan ta'riyah 
(menelanjangkan). 



8. Dalam menghadapi pelaku kesalahan atau rakan seperjuangan yang 
membuat kesalahan, walau sebesar mana sekali pun, jangan lupa akan jasa baik 
serta sumbangan yang telah dia buat sebelum itu. Jangan sekali-kali 
kesalahannya, menutup mata pendakwah dari kebaikan yang ada padanya. 
Seorang itu dipatut di'condemn' hanya kerana kesalahan yang telah dilakukan. 
Hakikat ini dapat dilihat melalui sikap Rasulullah s.a.w yang memaafkan Hatib 
kerana dia adalah Ahli Badr. Berapa ramai para pendakwah yang berpotensi 
dipinggir bukan kerana kesalahan, tetapi kerana sedikit perbezaan antara dirinya 
dengan yang lain. 

9. Mu'awiyah b. Abi Sufyan adalah seorang sahabat yang banyak berjasa. 

Beliau penulis wahyu. Beliau memimpin tentera menakluk Syam dan 
memerintahnya sejak zaman Umar. Beliau menubuhkan tentera laut pertama 
Islam yang kemudiannya menakluk kepulauan di Mediteranean. Namun 
kesemua itu tenggelam hanya kerana 'kesilapan' nya menentang Ali r.a. Hari ini 
beliau lebih dikenali sebagai penentang Ali dan pengasas sebuah dinasti. 
Manusia lebih suka mengaitkan beliau dengan yang negatif dari menghargai 
sumbangannya. Pendakwah yang bijaksana tidak akan me'Mu'awiyah'kan 
sahabatnya. 

FIQH DAKWAH DALAM AL-OURAN 42 
MENGHADAPI KESEMPITAN DAN KESULITAN 

Allah taala berfirman yang bermaksud 

"Ya'qub berkata 'Hanya dirimu sendirilah yang memandang baik perbuatan (yang 
buruk) itu. Maka kesabaran yang baik itulah (kesabaranku). Mudah-mudahan 
Allah mendatangkan mereka semuanya kepadaku; sesungguhnya Dialah yang 
Maha Mengetahui dan Maha Bijaksana. 

Dan Ya'qub berpaling dari mereka (anak-anaknya) seraya berkata 'Aduhai duka 
citaku terhadap Yusuf' dan kedua matanya menjadi putih kerana kesedihan dan 
dia adalah seorang yang menahan amarahnya (terhadap anak-anaknya). 

Mereka berkata 'Demi Allah, senantiasa kamu mengingati Yusuf sehingga kamu 
menghidap penyakit yang berat atau termasuk orang-orang yang binasa. 

Ya'qub menjawab 'Sesungguhnya hanyalah kepada Allah aku mengadu 
kesusahan dan kesedihanku, dan aku mengetahui apa yang kamu tidak 
mengetahuinya. 

Hai anak-anakku, pergilah kamu, maka carilah berita tentang Yusuf dan 
saudaranya dan jangan kamu putus asa dari rahmat Aliah. Sesungguhnya tiada 
berputus asa dari rahmat Allah, melainkan kaum yang kafir." (Yusuf : 83 - 
87) 



Fiqh Dakwah 


1. Ayat ini menceritakan kisah nabi Ya'qub yang kehilangan dua orang anak 
yang dikasihinya iaitu Yusuf dan Benjamin. Di dalamnya mengandungi banyak 
pengajaran bagi para pendakwah dalam menghadapi kesulitan dan kesempitan 
dalam kehidupan. 

2. Sikap nabi Ya'qub dalam menghadapi kehilangan anak-anaknya dapat 
disimpulkan sebagai berikut; 

a. Sabar yang berterusan. 

b. Optimis dengan janji Allah taala (nabi Ya'qub tahu bahawa anak-anaknya 
tidak mati dan akan dikembalikan oleh Allah taala melalui wahyu). 

c. Tidak mudah putus asa. 

d. Berbuat baik kepada mereka yang melakukan kesalahan (nabi Ya'qub tidak 
membalas kejahatan anak-anaknya dengan kejahatan dan kekasaran). 

e. Menjaga adab sepanjang masa, hatta dalam waktu-waktu susah dan 
menekan. 

f. Pengasih dan bersedia untuk memaafkan (nabi Ya'qub memaafkan anak- 
anaknya setelah mereka kesal dengan kesalahan yang dilakukan). 

g. Menjauhi sikap membalas dendam. 

h. Berusaha berterusan sebagai tanda tidak putus asa (nabi Ya'qub menyuruh 
anak-anaknya terus mencari Yusuf dan adiknya). 

i. Menjadikan Allah taala tempat mengadu. 

3. Satu perkara istimewa yang perlu dipelajari dari kisah ini ialah walau pun nabi 
Ya'qub memperoleh wahyu dari Allah taala mengenai keadaan Yusuf yang tidak 
dibunuh, dia tidak menggunakannya untuk berhujah dan menangkis dakwaan 
anak-anaknya kerana wahyu adalah satu kurniaan khusus yang tidak dapat 
dibuktikan secara tabi'ii. Ini memberi pengajaran kepada pendakwah khususnya 
para pemimpin bahawa pengetahuan khusus yang dia ada tidak memadai 
untuk dijadikan sandaran bagi membuat keputusan atau menghukum sesuatu 
perkara yang berkaitan dengan maslahat umum. Seorang pemimpin tidak wajar 
berkata "Saya buat seperti ini kerana saya tahu apa yang kamu tidak tahu 

tapi saya tidak dapat beritahu kamu apa yang saya tahu. " 

Walau pun kemungkinan si pemimpin bercakap benar, namun dari segi sistem 



membuat keputusan, hujah sedemikian akan membuka ruang ketidaktelusan 
(not transparent) kerana ia tidak dapat dicabar dan didebatkan. 

4. Sering kali dalam kerja dakwah ini kita mengahadapi satu situasi yang amat 
berat bagi emosi dan jiwa kita. Begitu berat keadaan itu sehingga kita merasa 
pasrah dan lemah kerana tidak mampu buat apa-apa, seperti wabak SARS 
yang melanda dan nasib malang yang menimpa para penduduk lraq. Dalam hal 
ini, kisah nabi Ya'qub yang sungguh bersedih dengan perpisahan dengan 
anaknya. Walau pun dia tahu anaknya masih hidup tetapi dia tidak dapat 
melakukan apa-apa. Dalam situasi seperti ini, dia mengajar kita sikap; 

“Sesungguhnya hanyalah kepada Allah aku mengadu kesusahan dan 
kesedihanku ” 

“Jangan kamu putus asa dari rahmat Allah” 

5. Oleh itu, jangan lupa akan doa Rasul kita "Ya Allah, aku mengadu kepadaMu 
kelemahan kekuatanku dan sedikitnya strategiku". "Ya Allah, berikanlah 
hidayah kepada kaumku sesungguhnya mereka tidak mengetahui. " 

6. Kasihanilah diri sendiri dengan membenarkan ia untuk meluahkan 
perasaannya dan melayan kesedihannya. Kasihanilah orang lain juga dengan 
membenarkan mereka melakukan sedemikian. Jangan mereka dicela kerana 
bersedih dengan tuduhan tidak sabar dan tiada pergantungan dengan Allah 
taala. Lihatlah bagaimana nabi Ya'qub bersedih kerana dia dan kita semua 
adalah manusia belaka. 

FIQH DAKWAH DALAM AL-QURAN 43 
PUNCA PERPECAHAN & ASAS KESATUAN 

Allah taala berfirman yang bermaksud; 

"Dan mereka (Ahli Kitab) tidak berpecah belah melainkan sesudah datangnya 
pengetahuan kepada mereka kerana kedengkian antara mereka." (Asy-Syura : 
14) 

Fiqh Dakwah 

1. Ayat ini menceritakan sebab perpecahan yang berlaku di kalangan Ahli Kitab. 
Oleh itu, ia adalah ayat yang elok untuk dikaji dalam persoalan pembinaan 
pasukan, organisasi dan memahami tingkah laku dalam organisasi. 

2. Allah taala menerangkan dalam ayat ini sebab perpecahan di kalangan Ahli 
Kitab ialah kerana kedengkian antara mereka. Ini berlaku walau pun mereka 
telah diberi hidayat dan ilmu dari kitab yang diturunkan. 



3. Oleh itu, sifat dengki, cemburu, hasad, iri hati dan yang seumpamanya, kalau 
pun bukan sebab yang terutama, namun ia adalah antara faktor utama yang 
merosakkan kesatuan dan mencetus perpecahan dalam kumpulan, organisasi 
dan pasukan. 

4. Kesemua sifat-sifat ini adalah sifat-sifat keji yang wujud di hati manusia, la 
hanya dapat dihilangkan melalui proses penyucian jiwa. Proses penyucian jiwa 
pula dilakukan melalui ibadah yang berterusan dan pentarbiyahan oleh diri 
sendiri atau orang lain. 

5. Oleh itu, teras pembinaan pasukan (team building) dalam Islam ialah terfokus 
pada hati manusia, la menjangkau aspek kemahiran (ski II s) dan pengetahuan 
semata-mata. Hati itu perlu dibersihkan dengan sifat-sifat keji yang dinyatakan di 
atas dan diganti dengan sifat-sifat yang berlawanan seperti mengutamakan 
sahabat, pengorbanan dan berlapang dada. 

6. Berapa banyak hari ini kita lihat sebuah organisasi porak peranda kerana si A 
tidak suka dengan si B, kumpulan A dengki dengan kumpulan B dan generasi A 
marah dengan generasi B. Dari sifat-sifat ini, terlahirlah tindakan-tindakan zahir 
seperti memandang remeh terhadap yang lain, mengkritik buta, memboikot, 
merancang untuk menjatuhkan yang lain, menghukum dan melabel. 

7. Namun berapa banyak pula hari ini wang dibelanjakan untuk membina 
pasukan yang hanya tertumpu pada kemahiran dan ilmu semata-mata, tapi jauh 
dari aspek kesucian jiwa serta membaiki hubungan hati sesama manusia. 

FIQH DAKWAH DALAM AL-QURAN 44 
BERSIAP MENGHADAPI KRISIS 

Allah taala berfirman yang bermaksud 

"(Setelah pelayan itu berjumpa dengan Yusuf dia berseru) ‘Yusuf hai orang yang 
amat dipercayai, terangkanlah kepada kami tentang tujuh ekor sapi betina yang 
gemuk-gemuk yang dimakan oleh tujuh ekor sapi betina yang kurus-kurus dan 
tujuh butir (gandum) yang hijau dan (tujuh) lainnya yang kering agar aku kembali 
kepada orang-orang itu, agar mereka mengetahuinya. 

Yusuf berkata ‘Supaya kamu bertanam tujuh tahun (lamanya) sebagaimana 
biasa; maka apa yang kamu tuai hendaklah kamu biarkan di tangkainya kecuali 
sedikit untuk kamu makan. 

Kemudian sesudah itu akan datang tujuh tahun yang amat sulit, yang 
menghabiskan apa yang kamu simpan untuk menghadapinya (tahun sulit), 
Kecuali sedikit dari (bibit gandum) yang kamu simpan. 


Kemudian setelah itu akan datang tahun yang padanya manusia diberi hujan 



(dengan cukup) dan manusia memeras anggur.” (Yusuf : 46 - 49) 

Fiqh Dakwah 

1. Aturan alam bagi kehidupan ini ialah ia sentiasa melalui hukum kitaran - 
kitaran berada dalam keadaan baik dan kitaran berada dalam keadaan kesulitan. 

2. Krisis dan kesulitan adalah satu yang lumrah dan pasti berlaku apabila tiba 
kitarannya. Ini dapat dipelajari dari kejadian tujuh tahun masa senang dan tujuh 
tahun masa susah yang diramalkan oleh nabi Yusuf dan berlaku kemudiannya. 

3. Atas dasar itu, hendaklah kita sentiasa berusaha ketika berada dalam 
keadaan baik untuk mempersiapkan diri bagi menghadapi keadaan yang gawat. 
Ini dapat dicapai dengan memahami kehidupan dan melakukan persiapan awal. 

4. Salah satu cara menangani krisis ialah dengan membuat unjuran awal 
(projection) dan memastikan kesediaan sepanjang masa. Ini dapat dipelajari dari 
tindakan nabi Yusuf yang membuat unjuran mengenai apa yang akan berlaku di 
masa akan datang lalu menganjurkan agar tanaman yang dituai sepanjang tujuh 
tahun tidak dihabiskan semuanya sebaliknya sebahagian kecil disimpan bagi 
menghadapi musim yang susah. 

5. Salah satu faktor yang membantu menangani krisis juga ialah dengan 
memastikan pengurusan sumber yang baik semasa senang dan sewaktu krisis. 

6. Pada waktu susah pula, sumber yang ada jangan digunakan sehingga habis 
tetapi disimpan sedikit agar dapat menjadi modal untuk digunakan pada waktu 
berkenaan atau apabila menjelang masa senang. Ini dapat dilihat dari kisah nabi 
Yusuf yang mana lebihan dari simpanan bahan makanan semasa susah 
membolehkan negeri Mesir terus makmur kerana didatangi oleh orang ramai dari 
pelbagai tempat untuk mendapatkan bekalan makanan. 

7. Ertinya sepanjang masa, kita hendaklah ada sumber-sumber yang 
munasabah bagi menghadapi perkembangan persekitaran. 

8. Memahami akan aturan alam ini penting bagi memastikan kesediaan mental 
dalam situasi krisis. Oleh itu, pendakwah tidak mudah merungut atau tertekan 
dalam keadaan krisis kecuali jika ia gagal untuk memahami aturan alam ini atau 
gagal untuk mempersiapkan dirinya. 

9. Aturan alam ini pasti berlaku dan berlaku ke atas sesiapa sahaja. Hatta 
Rasulullah s. a. w sendiri perlu melalui aturan ini. Beliau menghadapi masa sulit di 
Mekah sebelum masa senang di Madinah. Semasa di Madinah pula beliau 
menghadapi kekalahan di Uhud, ancaman Ahzab dan pengkhianatan Yahudi 
kemudian kegawatan di Hunain. 



10. Tamadun Islam juga sedemikian, ia naik dan jatuh dan pasti akan naik 
kembali. 

1 1 . Samada kita berada di zaman kesulitan Islam atau zaman kegemilangannya 
adalah tidak penting kerana darjat kita di sisi Allah tidak ditentukan oleh zaman 
kita hidup di dalamnya. Sebaliknya darjat kita ditentukan oleh amal yang kita 
lakukan. Berbahagialah mereka yang hidup di zaman Islam dihina tetapi menjadi 
pejuang untuk memuliakannya. Kecelaan bagi mereka yang hidup di zaman 
kegemilangan Islam tetapi hanya bersenang tenang dengan kehidupannya 
sahaja. 

FIQH DAKWAH DALAM AL-QURAN 45 
SIFAT-SIFAT SEORANG PEMIMPIN 

Allah taala berfirman yang bermaksud 

"Dan kami jadikan di antara mereka itu pemimpin-pemimpin yang memberi 
petunjuk dengan perintah Kami ketika mereka sabar. Dan adalah mereka 
meyakini ayat-ayat Kami." (As-Sajdah : 24) 

Fiqh Dakwah 

1 . Al-Quran adalah kitab petunjuk dalam semua aspek penting kehidupan 
manusia, la bukan hanya kitab peribadatan atau tata susila. Oleh kerana 
kepimpinan adalah aspek yang penting dalam kehidupan manusia dan juga 
dalam usaha dakwah, maka Al-Quran juga memberi petunjuk akan prinsip- 
prinsip kepimpinan dalam Islam. 

2. Ayat di atas menjelaskan tiga karakteristik penting bagi seorang pemimpin 
dalam semua keadaan, khususnya dalam amal dakwah, laitu; 

a. Memberi petunjuk. 

b. Sabar. 

c. Yakin terhadap apa yang diperjuangkan. 

3. Memberi petunjuk bermaksud membimbing manusia ke arah petunjuk yang 
diturunkan oleh Allah taala. Selain itu ia juga bermaksud bahawa pemimpin 
yang baik ialah seorang yang menunjuk jalan kepada manusia untuk melalui 
kehidupan ini bukan 'memimpin tangan' pengikutnya sepanjang jalan kerana 
yang sedemikian itu adalah mustahil dan sukar dilakukan oleh mana-mana 
pemimpin. 

4. Sifat memberi petunjuk menunjukkan bahawa objek utama kepimpinan ialah 
manusia kerana benda dan binatang tidak memerlukan pimpinan manusia. 
Menyedari hakikat ini, pendakwah yang perlu memainkan peranan kepimpinan 



perlulah menginsafi akan kepentingan ilmu-ilmu kemanusiaan yang 
membolehkan mereka berinteraksi dengan manusia secara berkesan. 

Keagungan seorang pemimpin terletak pada sejauh mana dia mampu 
memenangi hati manusia bukan sejauh mana dia mempunyai kuasa atas 
mereka. 

5. Disebabkan hakikat manusia yang mempunyai bermacam ragam, kerenah 
dan berubah-ubah, maka sememangnya memimpin mereka adalah satu tugas 
yang berat dan mencabar. Maka sebab itulah, Allah taala menghendaki 
pemimpin mempunyai sifat sabar. Siapa yang tidak mampu sabar, dia tidak akan 
menggunakan petunjuk untuk memimpin manusia tetapi dia akan menggunakan 
'kuasa'. Siapa yang tidak sabar, dia akan sentiasa bersendirian dan jauh dari 
mana-mana perkumpulan. Dengan itu, ia akan mengabaikan tanggungjawab 
dakwah secara kolektif. Siapa yang tidak sabar, akan mudah terseleweng dari 
kebenaran kerana mencari jalan yang singkat. 

6. Yang membolehkan seorang pemimpin itu sabar pula ialah kerena kejelasan 
dan keyakinan terhadap apa yang ia percayai dan perjuangkan. Dia sabar 
menghadapi kerenah manusia kerana dia tahu akan hakikat manusia, kerana dia 
tahu akan kisah nabi Nuh. Dia sabar dengan lamanya tempoh perjuangan ini 
kerana dia tahu bahawa dia hanya dituntut untuk berusaha dan ganjaran baginya 
ialah atas usahanya bukan atas kejayaan yang dicapai. Dia sabar dengan prinsip 
ajaran yang disampaikan kerana dia tahu di sana ada syurga dan neraka. 

7. Dalam bahasa kontemporari, ini merujuk kepada kejelasan dan keyakinan 
terhadap misi dan visi perjuangan. Namun di antara sekian banyak benda yang 
perlu diyakini, yang paling utama ialah kejelasan dan keyakinan terhadap 'ayat- 
ayat Allah taala'. Sebagaimana pendakwah itu fasih dengan ilmu-ilmu 
kemanusiaan dan pengurusan, ia juga haruslah fasih dengan ilmu berkaitan 
'ayat-ayat Allah taala'. 

8. Kepimpinan bukan milik mereka yang ikut-ikut sahaja. Oleh kerana Islam 
menuntut agar seorang pengikut itu mengikut atas dasar ilmu dan keyakinan, 
maka pemimpin itu sendiri mestilah sedemikian. 

FIQH DAKWAH DALAM AL-QURAN 46 
APABILA BERHADAPAN DENGAN PENGUASA 

Allah taala berfirman yang bermaksud 

"Mereka bertanya 'Apakah kamu yang melakukan perbuatan ini terhadap 
tuhan-tuhan kami, hai Ibrahim.' Ibrahim menjawab 'Sebenarnya patung yang 
besar itulah yang melakukannya, maka tanyakanlah kepada berhala itu, jika 
mereka dapat berbicara.' Maka mereka telah kembali kepada kesadaran mereka 
dan lalu berkata 'Sesunguhnya kamu sekalian adalah orang-orang yang 
menganyiaya diri (sendiri).' Kemudian kepala mereka menjadi tertunduk (lalu 



berkata) 'Sesungguhnya kamu (hai Ibrahim) telah mengetahui berhala-berhala itu 
tidak dapat berbicara.' Ibrahim berkata 'Maka mengapakah kamu menyembah 
selain Allah sesuatu yang tidak dapat memberi manfaat sedikitpun dan tidak 
(pula) memberi mudharat kepada kamu? Ah! (Celakalah) kamu dan apa yang 
kamu sembah selain Allah. Maka apakah kamu tidak memahami?' Mereka 
berkata 'Bakarlah dia dan bantulah tuhan-tuhan kamu, jika kamu benar-benar 
hendak bertindak." (Al-Anbiya' : 62-68) 

"Binasa dan terlaknatlah orang-orang yang membuat parit. Yang berapi 
(dinyalakan dengan) kayu bakar. Ketika mereka duduk di sekitarnya. Sedang 
mereka menyaksikan apa yang mereka buat terhadap orang-orang yang 
beriman." (Al-Buruj : 4-7) 

Fiqh Dakwah 

1 . Antara sasaran dakwah ialah para penguasa. Di dalam Ai-Quran terdapat 
banyak kisah contoh mengenai dakwah dengan penguasa. Di antara kisah itu 
ialah kisah nabi Ibrahim dengan Namrud, penguasa Babylon (Al-Anbiya' : 62-68) 
dan kisah pendakwah budak di Najran, Yaman (Al-Buruj : 4-7). Rujuk buku tafsir 
untuk memami setiap kisah di atas dengan lebih terperinci. 

2. Ayat-ayat di atas menceritakan mengenai dakwah secara bermuwajahah 
(confront) dengan para penguasa. 

3. Kewujudan ayat-ayat ini menunjukkan bahawa bermuwajahah terus dengan 
penguasa yang zalim itu adalah salah satu pilihan (option) dalam berdakwah, 
tertakluk pada pertimbangan mudharat, maslahat dan hikmah. Bahkan 
kadangkala muwajahah itu satu pilihan yang tidak dapat dielakkan seperti yang 
berlaku dalam kisah surah Al-Buruj. 

4. Namun perlulah juga diperhatikan bahawa Allah taala apabila menceritakan 
kisah-kisah ini, ia bukan hanya menceritakan kisah muwajahah itu tetapi juga 
menceritakan natijah dari muwajahah berkenaan. Dalam kisah nabi Ibrahim, 
natijahnya ialah beliau dicampak ke dalam api tetapi diselamatkan oleh Allah 
taala. Dalam kisah di surah Al-Buruj, natijahnya ialah pendakwah muda itu 
dibunuh dan orang-orang beriman dicampak ke dalam parit yang berapi. 

5. Ini memberi pengajaran kepada para pendakwah bahawa, walau pun 
bermuwajahah dengan penguasa yang zalim itu dibenarkan oleh syara' tetapi 
pendakwah juga perlu sedar dan tahu akan akibat dari tindakannya itu iaitu 
reaksi keras dari para penguasa yang zalim seperti diazab, dibunuh, dipenjara 
dan dihalau. Hakikat ini berlaku secara berulang kali, dari zaman dahulu hingga 
sekarang, sehingga seolah-olah menggambarkan bahawa ia adalah satu sunnah 
alam. 



6. Walau pun para pendakwah boleh bersikap positif dengan akibat dari 
muwajahah itu. Namun pertimbangan yang lebih penting ialah kesan 
tindakannya itu terhadap maslahat dakwah di sesuatu medan dakwah. Ertinya 
segala bentuk azab, penjara, pembunuhan dan pengusiran yang dikenakan ke 
atas pendakwah hendaklah mudharatnya itu TIDAK LEBIH BESAR dari 
mudharat ke atas dakwah itu sendiri e. g kepupusan dakwah atau kebekuan 
dakwah disebabkan kehilangan para penggerak dan pemimpinnya. 

7. Dalam hal ini, seorang Mujahid berkata 'Aku lebih suka seorang mujahid 
yang hidup dari sepuluh orang mujahid yang syahid kerana peperangan ini 
perlu dimenangkan oleh mereka yang hidup'. Dia mengatakan sedemikian 
setelah melihat pelbagai tindakan-tindakan cuai dalam pertempuran oleh anak 
buahnya kerana ingin mengejar syahid. 

8. Berusaha untuk memenangkan dakwah ini adalah tanggungjawab kita 
manakala syahid itu adalah kurniaan Allah taala. Pendakwah hendaklah fokus 
kepada usaha untuk menunaikan tangungjawabnya kepada Allah taala bukan 
memfokuskan kepada kurniaan Allah taala sehingga mengabaikan tuntutan 
tanggungjawabnya. Yang ditanya kepada pendakwah ialah samada dia telah 
menunaikan tangungjawabnya bukan samada ada dia mati sebagai syahid atau 
bukan. Walau pun tidak dinafikan akan kemuliaan syahid dalam Islam. 

8. Ini juga mengajar para pemimpin dakwah bahawa dalam memilih strategi 
dakwah, kepimpinan dakwah bukan hanya memahamkan para pengikutnya akan 
strategi itu dan bagaimana pelaksanaannya tetapi juga memahamkan mereka 
akan natijah buruk dari strategi berkenaan. Dengan itu mereka melaksanakan 
strategi itu dengan kesedaran apa yang baik dan buruk darinya kerana 
demikianlah yang Allah taala lakukan di dalam Al-Quran apabila menceritakan 
kisah muwajahah di atas. 

FIQH DAKWAH DALAM AL-QURAN 47 
BERMULA DENGAN TITIK PERSAMAAN 

Allah taala berfirman yang bermaksud 

"Katakanlah 'Hai Ahli Kitab, marilah (berpegang) kepada satu kalimat (ketetapan) 
yang tidak ada perselisihan antara kami dan kamu, bahawa tidak kita sembah 
kecuali Aliah dan tidak kita persekutukan Dia dengan sesuatu pun dan tidak 
(pula) sebahagian kita menjadikan sebahagian yang lain sebagai tuhan selain 
Allah. Jika mereka berpaling, maka katakanlah kepada mereka 'Saksikanlah, 
bahawa kami adalah orang-orang yang berserah diri (kepada 
Allah)." (Ali Imran : 64) 

"Dan janganlah kamu berdebat dengan Ahli Kitab, melainkan dengan cara yang 
paling baik, kecuali dengan orang-orang yang zalim di antara mereka, dan 
katakanlah 'Kami telah beriman kepada (kitab-kitab) yang telah diturunkan 



kepada kami dan yang diturunkan kepada kamu; Tuhan kami dan Tuhanmu 
adalah satu; dan hanya kepadaNya kami berserah." (Al-Ankabut : 46) 

Fiqh Dakwah 

1. Dalam kedua-dua ayat di atas, Allah taala menunjukkan kepada para 
pendakwah agar memberi tumpuan pada titik-titik persamaan antara pendakwah 
dan Ahli Kitab. 

2. Kedua ayat ini juga menganjurkan bagi para pendakwah agar memulakan 
dakwah pada pada titik-titik persamaan. 

3. Kedua-dua ayat ini juga mengajar kita bahawa, walau pun kita mengetahui 
akan penyelewengan yang telah berlaku di kalangan Ahli Kitab, namun itu tidak 
bermakna di sana tiada titik pertemuan atau persamaan antara kita dan mereka. 

4. Sikap seperti ini tidaklah terkhusus pada Ahli Kitab sahaja tetapi juga kepada 
semua pihak yang bukan Islam. 

5. Dengan mengenalpasti titik pertemuan dan persamaan, membolehkan 
pendakwah menjalin hubungan yang positif dan bekerjasama dengan golongan 
bukan Islam sebagaimana yang dicontohkan oleh Rasulullah s.a.w sebelum 
menjadi nabi dengan penglihatan dalam Harbul Fijar dan Hilful Fudhul dan 
selepas kenabian dengan perjanjian Sahifah Madinah. 

6. Anjuran ini juga menjadi salah satu dasar bagi melakukan Dialog Antara 
Agama / Budaya sebagai salah satu media dakwah bagi para pendakwah. 

7. Sekiranya Islam menganjurkan agar para pendakwah mencari titik persamaan 
dengan Ahli Kitab dan golongan bukan Islam, maka logiknya mencari titik 
persamaan di antara sesama Islam dan kumpulan Islam itu lebih utama dari 
berdebat dalam perkara yang diperselisihkan. 

8. Jika seseorang itu merenung akan kecenderungan untuk mencari titik 
perselisihan antara pihak lain, pasti akan mendapati bahawa di sebalik 
kecenderungan itu terselit elemen-elemen negatif seperti dorongan marah, 
dendam, benci, mahu mengalahkah pihak lain, fanatik pada pandangan sendiri, 
sempit dada, tidak menghormati hak orang lain untuk berpendapat, melihat pihak 
lain sebagai ancaman dll. Sedangkan para pendakwah dituntut untuk sentiasa 
mensucikan hatinya dari sifat-sifat yang keji. 

9. Hazr atau sikap berhati-hati yang sederhana adalah wajar dan tidak mengapa. 
Namun ia jangan mengakibatkan pendakwah hilang peluang-peluang dakwah 
yang berharga atau aset-aset yang bermanfaat. 


FIQH DAKWAH DALAM AL-QURAN 48 



BESARNYA PERANAN WANITA DALAM DAKWAH 


Allah taala berfirman yang bermaksud 

"(Berkata burung Hud-hud) Sesungguhnya aku menjumpai seorang wanita yang 
memerintah mereka, dan dia dianugerahi segala sesuatu serta mempunyai 
singgahsana yang besar." (An-Naml : 23) 

"Berkata dia (Balqis) 'Hai para pembesar berilah aku pertimbangan dalam 
urusanku (ini) aku tidak memutuskan sesuatu persoalan sebelum kamu berada 
dalam majlis (ku) Mereka menjawab 'Kita adalah orang-orang yang memiliki 
kekuatan dan (juga) memiliki keberanian yang sangat (dalam peperangan), dan 
keputusan berada di tanganmu; maka pertimbangkanlah apa yang kamu 
perintahkan. Dia berkata 'Sesungguhnya raja-raja apabila memasuki sesuatu 
negeri, nescaya mereka membinasakannya dan menjadikan penduduknya yang 
mulia menjadi hina; dan demikian pulalah yang akan mereka perbuat. Dan 
sesungguhnya aku akan mengirim utusan kepada mereka dengan (membawa) 
hadiah dan (aku akan) menunggu apa yang akan dibawa kembali oleh utusan- 
utusan itu." (An-Naml : 32 - 35) 

Fiqh Dakwah 

1 . Ayat-ayat di atas mengisahkan kisah Balqis, Penguasa Kerajaan Saba' di 
Yaman pada ketika menerima surat dari nabi Sulaiman r.a untuk beriman kepada 
Allah taala dan tunduk di bawah kekuasaan beliau. 

2. Ayat di atas merupakan testimoni dari Allah taala terhadap kewibawaan 
beliau, sebagai seorang wanita yang memerintah satu kerajaan yang besar (lihat 
An-Naml : 23). la juga adalah testimoni Allah taala terhadap keupayaan dan 
ebijaksanaan dalam menjalankan tugas. Allah taala menceritakan langkah Balqis 
melakukan permesyuaratan dengan para pembesar, langkahnya untuk mencari 
huraian secara aman bagi mengelakkan kerosakan terhadap negara dan rakyat 
serta kata-katanya mengenai amalan raja-raja apabila menguasai sebuah 
negara. Kesemua itu diceritakan oleh Allah taala tanpa komen yang negatif, la 
adalah petanda penerimaan Al-Quran terhadap perbuatan sedemikian kerana 
jika perbuatan dan kata-kata itu tidak sejajar dengan syara', pastinya akan ada 
komen mengenainya sebagai petunjuk untuk umat Islam. 

3. Rakaman kisah Balqis dan testimoni mengenai kebijaksanaan dan 
kewibawaannya menunjukkan pengiktirafan Al-Quran terhadap kemampuan 
wanita dan peranan yang boleh dilakukan oleh mereka di dunia ini. 

4. Allah taala merakam kisah Balqis yang memainkan peranan menjangkau dari 
peranan tradisi kaum wanita di zamannya atau yang biasa difahami oleh 
manusia hari ini juga. 



5. Umat ini tidak akan dapat dibangunkan sepenuhnya dan jentera dakwah tidak 
akan berkuasa penuh, jika 50% dari asetnya (kaum wanita) tidak dimanfaatkan 
atau diabaikan. Pemanfaatan mereka haruslah dilihat melebihi dari sebagai 
pengurus rumah. Sirah Rasulullah s. a. w sendiri penuh dengan kisah kaum 
muslimah yang terlibat di medan perang, guru kepada para sahabat, ibu kepada 
para syuhada', peniaga yang berjaya dan lain-lain. 

6. Untuk merealisasikan ini; 

a. Perlulah bagi semua pihak - ibu bapa kepada anak gadis, suami kepada isteri, 
anak-anak kepada ibu, kaum wanita kepada diri sendiri dan gerakan dakwah 
kepada aktivis wanitanya - mempnyai sikap yang positif, terbuka dan perspektif 
yang luas terhadap peranan dan keupayaan wanita dalam usaha dakwah. 
Perlulah juga setiap pihak memainkan peranan bagi menggerakkan 50% aset 
masyarakat ini. 

b. Pembangunan keupayaan (capacity building) ke atas kaum wanita dan segala 
yang diperlukan bagi membolehkan mereka memainkan peranan yang lebih 
besar. 

7. Kaum wanita adalah milik Allah taala bukan milik para suami atau para 
penjaganya. Mereka itu hanyalah pemegang amanah agar kaum wanita itu 
dikembalikan untuk berkhidmat di jalan Allah taala. Syurga tidak dimiliki oleh 
kaum lelaki hanya dengan berkhidmat pada isteri dan anak-anaknya. Syurga 
juga tidak dimilik oleh kaum wanita, hanya dengan melayan si suami atau anak- 
anaknya sahaja. 

Nota : Yang masyhur di sisi Jumhur Ulama bahawa kaum wanita hanya tidak 
diharuskan menjawat jawatan kepimpinan tertinggi negara. Selain dari itu, 
anjuran Islam terhadap mereka sama seperti anjuran kepada kaum lelaki sejajar 
dengan prinsip guwwah dan amanah. 

FIQH DAKWAH DALAM AL-OURAN 49 
PRINSIP GANJARAN BAGI PETUGAS DAKWAH 

Allah taala berfirman yang bermaksud 

"Dan bagi setiap seorang darjat-darjat mengikut apa yang mereka usahakan dan 
Allah pasti akan memberi ganjaran atas amal-amal mereka dan mereka tidak 
akan dizalimi." (Al-Ahqaf : 19) 

Fiqh Dakwah 

1. Ayat ini memberi pengajaran berikut; 



a. Allah taala pasti akan memberi ganjaran ke atas amal manusia, samada amal 
baik atau jahat. 

b. Ganjaran yang diberi oleh Allah taala adalah mengikut amal yang dilakukan. 
Amal baik yang besar akan mendapat ganjaran yang besar, begitulah juga amal 
jahat yang besar. Amal yang kecil pula akan diberi ganjaran kecil yang setimpal. 

2. Terdapat pelbagai banyak ayat-ayat lain yang mempunyai maksud yang 
serupa seperti ayat yang memberi ganjaran yang besar kepada mujahidin di 
banding mereka yang tidak keluar berjihad. Hatta dalam syariat juga terdapat 
aturan bahawa tentera berkuda mendapat ganjaran yang dua kali ganda 
dibanding tentera berjalan kaki kerana perbezaan tanggungjawab. 

3. Dengan ini, Islam meletakkan dasar bagi konsep yang diamalkan secara 
popular di dunia korporat iaitu 'performance based remuneration' - ganjaran 
berdasarkan kelakonan kerja. 

4. Konsep di atas menyalahi apa yang dikemukakan oleh pemuka komunis iaitu 
'untuk kamu, sekadar apa yang diperlukan, untuk negara, segala-galanya'. 
Komunisme menyamaratakan ganjaran kepada semua tanpa kira usaha setiap 
seorang. Yang baki dibolot oleh negara dan dinikmati oleh para pemukanya. 

5. Hari ini, semakin banyak gerakan dakwah yang beroperasi dengan 
menggajikan tenaga kerja sepenuh masa. Semakin ramai pula aktivis dakwah 
yang menyumbang tenaga sepenuh masa bagi jamaah yang ia bergabung 
dengannya. Oleh itu, konsep yang dinyatakan di atas amatlah penting untuk 
diperhatikan dan difikirkan pelaksanaannya secara sistematik dan adil. 

6. Dahulu sistem ganjaran kerja menjamin kenaikan gaji tahunan pada kadar 
yang ditentukan. Sistem ini masih banyak diamalkan oleh pelbagai organisasi 
dakwah seperti masjid, madrasah dan pertubuhan Islam, la memberi keselesaan 
bagi para pekerja kerana gajinya akan tetap dinaikkan, walau pun kelakonannya 
tidak seberapa. 

7. Pada ketika, dunia luar melaksanakan apa yang lebih dekat dengan anjuran 
Islam. Ramai di kalangan umat Islam sendiri, masih berada ditakuk lama kerana 
kejahilan. Bahkan ada pula yang membantah apabila perubahan cuba 
dilaksanakan kerana takut akan periuk nasinya. 

8. Namun adalah diakui bahawa pelaksanaan terhadap sistem ini secara adil 
juga bergantung pada sifat amanah para pemimpin institusi Islam selaku majikan 
bagi para petugas dakwah dalam membuat penilaian kelakonan dan penentuan 
ganjaran. 



9. Siapa yang mengambil dari majikannya apa yang bukan haknya, adalah 
tercela. Begitulah majikan yang mengurangi hak petugas dakwahnya. Oleh itu, 
bertakwalah kepada Allah taala sentiasa. 

FIQH DAKWAH DALAM AL-OURAN 50 
APABILA PENDAKWAH BEROLEH KUASA 

Allah taala berfirman yang bermaksud 

"Dan Sulaiman telah mewarisi Daud dan dia berkata 'Hai manusia kami telah 
diberi pengertian tentang ucapan burung dan kami diberi segala sesuatu. 
Sesungguhnya (semua) ini benar-benar satu kurnia yang nyata'. Dan 
dihimpunkan untuk Sulaiman tentaranya dari Jin, manusia dan burung. Lalu 
mereka itu diatur dengan tertib (dalam barisan). Hingga apabila mereka sampai 
di lembah semut, berkatalah seekor semut 'Hai semut-semut, masuklah ke 
dalam sarang-sarangmu, agar kamu tidak diinjak oleh Sulaiman dan tenteranya, 
sedangkan mereka tidak menyedari'. Maka tersenyum dia sambil tertawa kerana 
(mendengar) perkataan semut itu. Dan dia berdoa 'Ya Tuhanku, berilah aku 
ilham untuk tetap mensyukuri nikmatMu yang telah engkau anugerah kepadaku 
dan kepada dua orang ibu bapaku dan untuk mengerjakan amal soleh yang 
engkau redhai, dan masukkanlah aku dengan rahmatMu ke dalam golongan 
hamba-hambaMu yang soleh." (An-Naml : 15 - 19) 

Fiqh Dakwah 

1 . Sulaiman a. s adalah seorang nabi yang dikurniakan oleh Allah taala dengan 
kerajaan dan kekuasaan yang amat hebat. Tiada seorang raja sesudahnya yang 
mempunyai kerajaan yang seperti itu. Kerajaan yang bukan sahaja mempunyai 
kekuasaan ke atas manusia bahkan juga ke atas binatang dan alam e. g angin. 

2. Kisah kebesaran kerajaan Sulaiman a. s ini mempunyai pengajaran yang besar 
mengenai sikap-sikap terpuji bagi pendakwah dan gerakan dakwah iaitu; 

a. Walau pun mempunyai segala kekuasaan yang besar tetapi Sulaiman a. s 
tetap memastikan disiplin yang tinggi di kalangan pengikutnya. Ini dapat dilihat 
dari firman Allah taala yang bermaksud 'Lalu mereka itu diatur dengan tertib 
(dalam barisan)'. Penekanan terhadap disiplin dapat juga dilihat dalam kisah 
Sulaiman a.s dan hud-hud yang mana hud-hud diancam hukuman yang berat 
kerana ghaib tanpa izin. 

b. Apabila diberi kekuasaan, Sulaiman a.s mengaitkannya kepada kurniaan Allah 
taala. Dia tidak menjadikannya sebagai sesuatu dari usahanya sendiri. 
Demikianlah pendakwah dan gerakan dakwah. Jangan sekali-kali pada waktu 
susah kita bermunajat kepada Allah taala agar diberi kemenangan dan kekusaan 



tetapi apabila telah mendapat kurniaanNya, ia merasakan segala-galanya adalah 
hasil susah payahnya sahaja. Sulaiman a. s juga pada ketika berkuasa 
mengekalkan hubungan yang rapat dan baik dengan Allah taala melalui munajat 
dan doa yang berterusan. 

c. Apabila kuat dan besar, jangan angkuh dengan yang kecil. Sulaiman a. s tidak 
menyepak semut-semut yang merintangi jalannya semata-mata kerana ia 
binatang yang kecil. Padahal apakah mudaratnya dunia ini jika beberapa ekor 
semut mati dipijak oleh tentera Sulaiman a.s? Gerakan dakwah apabila besar 
jangan lupa pada yang kecil, jangan membuli yang kecil dan jangan pula tidak 
mengendahkan yang kecil kerana saiznya. Sebaliknya hendaklah berlaku ihsan, 
membantu mereka agar dapat membesar atau paling kurang membiarkan 
mereka sahaja tanpa menyebabkan kemudaratan ke atas mereka. Semut walau 
pun kecil adalah sebahagian dari alam ini. Kewujudannya mempunyai peranan 
dalam eko-sistem alam. Kemusnahannya mungkin akan merosakkan 
persekitaran yang akan memudaratkan yang besar juga. Janganlah pendakwah 
dan gerakan dakwah semasa kecil sibuk menumpang budi yang besar tetapi 
apabila sudah besar, lupa akan yang kecil pula. 

d. Setelah berkuasa dan hebat, Sulaiman tidak lupa akan jasa ibu bapanya. 

Maka pendakwah dan gerakan dakwah, apabila berkuasa jangan lupa akan jasa 
mereka yang telah menyumbang kepada kejayaannya, samada individu atau 
kumpulan yang lain yang telah membantunya. 

e. Setelah berkuasa, Sulaiman juga tidak lupa akan misi asalnya iaitu mencari 
keredhaan Allah taala dan melakukan amal soleh. Para pendakwah dan gerakan 
dakwah tidak wajar untuk kabur matanya dari misi asal perjuangan ini. Misi 
perjuangan ini ialah untuk mendapat keredhaan dan melakukan amal soleh 
bukan untuk berkuasa semata-mata. Kuasa hanyalah jalan bagi mendapat 
keredhaan dan melakukan amal soleh. 



